url: =Minam Limlang Lai\nThukong honna: Tukum laigelh kidemna thulu ka lungngaih ciang, minam le lai a kikhen theilo ahihna thu ka phawk hi. Mihing khatin silh le teen, nek le dawn a kisap mah tawh kibang hi. Lai a neite minam kician khat hi a, lai lamah a khantoh leh minam khangto hipah hi. Minam limlang LAI ahih leh a beisa hunah bang dinmun tungin, bang teng sep kul lai ding hiam? Hih tawh kisai-in Zomi leh Zolai bulphuhin, ì Minam, Minam Limlang, Minam Limlangin Zolai leh Zolai tawh sep ding mabanteî cih thu 4 tawh thusunna kong nei hi.\n1. MINAM: Minam pen ama thu tawh a piang tawm (Evolution) hi loin, Pasian bawlsa(Creation) hi (Pian.1:26;3:22). Khang thu sutte in, " Zomite Joseph tapa Manasseh suante hi" ci hi. Ka pianna khua Siampu Lal Khua Zuan in dawithoih in a phuisam ciang, " Zomite pupi PuManasseh aw," ci-inphuisam zel hi. Zomite Pasian tel minam i hihna hong lak hi. Minam le pau tawh kisai Pastor Thangpi in Zolus No.17, 2013 sungah, "Leitungah pau 7105 om a, Sino-Tibetan sungah pau nampi 250 om hi. Tibeto-Burman sungah pau nam 400 omin, Zo pau zong nam khatin kihel hi" ci hi. Rev. Khup Za Go in a gelh, "Leivui Panin " cih bu ah, Minam khatin gam khat, ngeina khat, minpi khat, lai khat neih kul hi" ci hi. Minam khat hihna pen lai le pau tawh kiciamteh ahih man, Zomite minam kician khat i hihna kilang hi.\nZomi: Kawlgam Kumpi in Zomite minam khatin hong ciamteh a, gam le lei a tuam neihte i hi hi. Tanglai-in Zogam pen kuama khut nuaiah om loin, amau le amau ki-ukte hi. AD 1550 pawlin Pu Gui Mang in Tedim khua satin hausapi sem a, a sawt loin Tedim khuapi suak hiîcih thu ZOLUS 2013 ah kigelh hi. 1896 in England kumpi in India leh Kawlgam uk a, siah kikai ahih man "Ukpi hun" kici hi. Tedim gamah Pu Kam Hau in ukpi sem hi. 1948 ciang Kawlgam in suahtakna ngah a, Zogam pen "Chin Special Division" kici a, 1974 in " Chin State " kici kik hi.\n1948 kumin Pinlong Agreement ah Zomi makaite kihel a,Kawlgam in suahtakna a ngahna Zogam makaite panpihna hang hi, kici hi. 1989 ciangingam makaite in minamkhantohna ding ngimna tawh Zomi National Congress (ZNC) phuan uh a, 2012 ciang, "Zomi Congress for Democracy " (ZCD) tawh laihkik uh hi. 2013 in Zomi Youth Association (ZYA) pen kumpi in theihpihna pia hi. 2014 kumin Leitungbup Zomi Innkuan USA (LZI) te UNO in minam khatin kipsak hi. Zomite Kawlgam leh leitung theihpihin minam kip khat hita hi. Akip semsem nadingin Zo vontawi teng vaipuak hita. I minam dinmun hong lak limlang thu tawm lungngai kik ni.\n2. MINAM LIMLANG: James 1:23,24 ah, Pasian thu limlang tawh genteh a, " Limlang ah a ki-en mipa dinmun lak thei hi " ci hi. Pasian thu in mihingte hihna hong langsak hi. Tua hi a Zomite khantohna lai tawh tehkak leng kithei pah ding hi. Lai le laibute in pilna ding lam hong lak meivak hi(Late 119:105). Lai-in mite thutheihna, up theihna, nuntakna, lungmuanna cihte hong pia hi ((Rom 10:17). Lai-in pilna tha khauhsak, pilna siamna hong pia, hauhna le minthanna hong ngahsak hi(Pau. 4:7,8; Heb. 5:13,14).\nDinmun: Lungsim lampilna nei khatin, " Mi khatlungsim puakzia pen a puansilh, a kampau, a gamtatna tawh kithei hi " ci hi. Tua mah bangin, mi khat, innkuan khat, biakinn khat, khua khat, minam khat leh gam khat dinmun pen laigelhna pan kisit thei hi. Rev. Khup Za Go in a gelh, Leivui Pan in- cih sungah hih bangin gen hi, " Mi khat, innkuan khat, pawlpi khat, khua khat dinmun na theih nop leh a inn ah pai in la, kawmpek, kawmzawl tungah lai a kigelh bialbual hiam, innsung innpua ah vante mun le mual nei loin a kithehthang zelzul hiam? Biakinn sungah ettheih ding lai gual khat zong om loin, leivui kaiin pulpit lam van senna lelin a kizang gawp hiam? Pawlpi hun geelna leh thuzaksakna laite kicianlo, simtheih mel loin a om hiam? Khua khat na lut kuan ciang khua mualsuangte ah bang thu kigelh a, khua sungah bang laite kigelhin, inn le lote bangci danin kilam hiam? Tua lai kigelhte tung tawnin mite gina ginalo, khuapil pillo, mite nuntakzia khang maw khangto lo cihte limlang et bangin kimu thei ding hi" ci hi.\nTua banah, sabuai tungah Thukizakna laidal, Lai Siangtho, laibu manpha leh Bizu dimin laibu a om zihziah leh, mipil miteite omna hi, kici ding hi. Biakinn sung pulpit lamah thubulphuh laisuante hi sitset, mailam kalsuanzia ding geelna nei, zum inn leh laibu sal neiin, thangahhuai kammalte a kisuan leh a khangto ding innkuan leh khuate hi. A hang pen, makai khat mipil khat kici buang, laigelhte kicianlo kiphiat nemnum, laigelhzia ngeina (punctuation) te don loin lai a kihawmkhiat leh, midangten limlang et bangin thanemnate theipah ding hi, "ci hi.\nMinam khat kici buanga eima lungtang pan a phul khia gam thu le leitung thu, minam thu le biakna thu, cidamna thu le nek zonna thu tuamtuamte gelh loin, nam dangte gelhsa nangawn teikhiat sawm kei leng, minam picing kisuak thei ngeilo ding hi. Hih minam dinmunte na et ciang, Zomite namdangten a pil a siam, a khangto a picingin hong mu thei ding uh hiam? Hih thute banah limlang et banga ki-etkik theihna ding thute in bang teng hi lai ding hiam cih zong lungngaih huai ka sa hi. Lai lam nasepnalimlang et bangin kician takin hong musak hi.\n3. MINAM LIMLANG IN LAI\n(1) Lai: Zomite lai tawh kisai thu thumin kikhen thei hi. " Akhatna: 1440 AD hun pawlin, "Savun Lai" khat om a, uipi in tua savun netum ahih man lai kinei nawn lo " kici hi. A nihna: 1902 kumin Pu Pau Cin Hau mangmuhna pan a kingah hi a, " Zo Tuallai " kici hi. A thumna: Sangmang (Missionary) J.H. Cope in 1914 kum a Roman Alphabet tawh hong bawlsak Tedim Lai hi a, tu in "Zolai " kici hi. Hih lai in Zomite minam khat hihna hong lak a, dinmun kician khatin hong bawl a, i gamh lianpen khat ahi hi. 1919-1938 sung, a masa pen Tedim Thukizakna (The Chin Hills News) hong bawl hi. Sangmangpa leh Zomi makai pawlkhatte hanciamna tawh lai lam pilna kingah hi.\n(2) Zolai le Zola: Zo Paunak ah, " Thu in la, la in thu hi " a cih bangin, lai i cih pen la zong ahi hi. La cih ciangin tanglai pu le pate tung pan a kineisa la te hi. 1910 in Cope topa le makai pawlkhat in Mikang la hong letkhia in Tedim Labu i nei hi. Kum 1970 khit ciangin Zogam sungah kha khanlawhna hong tungin, mikangte laphuahte " Chorus " letkhia in i sa thei ta hi. Khanlawhna tawh kitonin, " Tualsuak la " tampi hong piang khia a, tu ni dong thu um mite hong nosuaksak hi. Kum 2000 akipan in Zola aw kaih tawh Pasian min i phat thei ta hi.\n(3) Lai Siangtho: 1914 kumin Dr. J.H. Cope in Zolai sim bu hong bawlsak a, 1915 in Matthai bu hong bawlsak banah, 1931 kumin Zo Tuallai tawh Mualtung thuhilhna hong khetsak hi. Kum 1932 in Thuciam Thak buppi hong lehkhiatsak khin hi. 1964 in Late kikhen a, 1967 in Thuciam Thak leh Late kikhen hi. Kum 1977 in Lai Siangtho buppi kikhen hi. 1980 in Zomi Christian Literature Society kiphut a, " Zolai Zunna "nasep kipan hi. Kum 1983 in Lai Siangtho bupi kikhen kik hi. Kum 2005 in Lai Siangtho bu minte a kibang ding deihna tawh ki-enpha kik hi. Kum 2010 in Hilhcianna tawh kithuah Lai Siangtho bupi kikhen a, 2014 kum in Dr. H. Gin En Cin hanciamna tawh Zokam Inter- national Version kikhen kik hi.\n4. SEP DING MABANTE: Lai tawh kisai sep ding mabante i cih ciang thu leh la manpha, tangthu manpha i zakte pulakin laibu ah gelhin, gam le minam khantohna dingin a hun lapin sem ding cih nopna ahi hi. Lai tawh nasepna a khantoh theihna dingin bang teng sep kul hiam? I ngaihsut khop dingin thu pawlkhat kong sung hi.\n(1) Zomite sungah Thukizakna lai bangzah kihawm khin ta hiam?\n(2) Zolai tawh laibu bangzah kibawl khin a, la khui bangzah kihawm khinta hiam?\n(3) A okihawmsa laibu le khuite sungah bang thu teng kihel a, bang thu kihel nai lo hiam?\n(4) Mipiten bangh thu lunggulgh hiam?\n(5) Mipite phattuampih ding bang hi a, bangci kikhawng baih ding hiam?\nZomite Zolai gelhpu khat ahi Dr. Gin En Cin in, " Zolai en gelh kei leng, sim kei leng, zun kei leng, bawl kei leng, lei kei leng kuan hong lunghimawhsak ding hiam? " a cih pen man mahmah hi. Hih thute lungngai in, a sawt loin ka zaitha hong kiam ding a, ka mipihte bang thupha bawlsakin, bang gamh nutsiat thei ding ka hiam cih lunggeel hun mahmah ta hi. I pil i siamnate laibu sim theih khat beek taswh khangthakte gamh ding kisam in lunggulh huai peuhmah hi.\nTHUKHUPNA: Zomite minam kician khathi cih ciamteh theihna pen gam khat, minpi khat, ngeina khat, lai khat leh ki- ukna khat tawh a khangkhia minamte ihi hi. Minam khat hihna a kilat theihna dingin paukhat, awsuahkhat leh laikhat zat kul ding hi. I kibat lohna awsuah neu cikcikte nawl khinin, a tam zaw kibatnate i bullet kul ding hi. Siam gante in khau zawng (colour) tuamtuam gawmkhawmin puan etlawm tak gan hi. Lim gelh siampa in zong tuamah bangin lim hoih leh etlawm gelh thei a, inn lampa in zong van tuamtuam zangin inn hoih leh kip lam thei hi. Leitungbup huap minam lian i suahzawhna dingin a genthei, a gawm khawm thei mipil leh makai kisam hi. Minam lian i cihte pen mun tuam gam tuamah kithehthang tase leh zong a Pasian, a ngeina, a min leh lai kiplet tinten in,tu le ta khangsawnte tung dongah a hilhsawn thei minamte ahi hi.\nBy: Rev. Cin Ngaih Thang (ABC, Tahan-Kalaymyo)


timestamp: atn

url: =Leitung mualsangpen Mount Everest etcianna :: ZOMI DAILY\nposted on 30 September 2017 at 7:02 pm UTC+9:30 Lomkholna: Article, CinNgaih\nRoyal Geographical Society ten kum 1965 in Mt Everest ci in a min nalaih uha, leitunga mual sang pen leh munsang pen in gen khia uhhi. Amin masa pen Peak IV ci a phuak ahihi. Mt. Everest mual bul a ateng gam (Nepal leh Tibet) te in amau pau tawh amin na phuak tek uhhi. 1852 kum in India gam mi Mathematician Radhanath Sikdar in Everest pen leitunga mual sangpen in na mu masa bela tua khitdeuh 1856 kum in Trigonometric Survey zanga teh hong hi in Metres 8,840 at sea level ci a genkhiat hong hita hi. Tuama in Kanchenjunga pen mual sang penin kingaihsun hi.\nMt Everest pen kum sim in nakhangzel in,4 mm kim bang kumsim in vantung lam ah dawkto zel in kingaihsun ahihi. Tua bang kawmkal ah Northeast lam nga in 3-6mm khangzel in kingaihsun hi. Mt. Everest pen mualsang pen a kingaihsut (at sea level) laitak in at Sea Base dan in tuatleng Hawaii gam a mual khat Mauna Kea acih pen nasang zawk pekpek hi. metres 10,200 na himawk hi.\nMt everest akahto te in apai deuh zawk na uh lampi nih omhi. Southeast ridge acih pen Nepal gam lam pan ahihi. Tua khitciang North ridge acih pen Tibet gam lampan a paina na hi leuleu hi. Hih mun a kahto masa bel Hillary leh Tenzing te in zinglam nai 11:30am, May 29,1953 in na summit khin uha, tuciang dong mah leitungah kinialna in kua zaw in mualdawn asangpen ah kahto masa bel hiam cih hi leh kilawm hi. Lam makaih Edmund in akhe insik masa hi na cihi.\nNumei lakah Mt Everest ah akahto masa pen Japan nungak Junko Tabel hi in, akahto mun pen ahih leh Nepal gam mi Apa Sherpa hi a a mah in 2011 ciang dong 20 vei na kahto khin hi. Mt Everest ah summit mi 5000 kim bang na om khin in tua lak ah naupang bel in p kum 13 mi ahihi. Tua bek hilo in mittaw khat zong kihel hi. Summit te lakah numei kum tam pen in kum 73 ahihi. Hih te hangin Mt everest mual kahto pen baih mahmah cih hituan lo in, mi tampi takin anun na nasup lawh uha, tua te lakah mi 200 kim bang Everest ah aluang na om suak uhhi.\nEverest summit te lakah Oxygen paa lo a kahto theih India gam mi na om hi. Oxygen paalo a akahto masak kumin mi pawlkhat leh doctor te in amah leh amah kithat lum hilel na ci uhhi. Pawlkhatte in asih loh pen akam phat man cihi. Ahih hang hih pa in kamphatman ahih loh zia kitel cian sak nadingin kum 2 khitciang anih vei na Oxygen paa lo in na summit kik hi.\n2013 kum in leitunga Everest summit te lakah kum tampen hidingin tek mahmah ta sam bang kang keiita Japan gammi Yiuchiro Miura kum 80 pa in kahto in ci dam tak in hong tuaksuk kik hi. Hih mualtungah kahto dingin ci le sa leh lungsim kifit mahmah ding akisam pen ahihna thukhat ah koih phot leng sum le paaii bei pen nak bei mahmah hi. US$ 65,000 kul mawk hi. (Kawl gam sum tawh tuat sin o le). Alam dang mahmah inah Everest mualdawn sangpen ahț ah internet speed hat mahmah hi.\nTua banah hih mual min loh dan na mann taktak lo hi, ‘ever-est’ hilo in ‘eve-rest’ ci a lawh ding hizaw in ahangin hihmual min phuakna hang pen George Everest min dapsak a phuak hang ahihi. Mt Everest mual summit te lakah 100 ah mi 4 bang si zel in kituat hi. Tua banah leitunga mual niin bel (dirties) in kioih hi. Everesrer te in na nek theihna bung leh na nekna hawng paihna hanga niinsakna te akikaih khawp ciang ton 50 bang na himawk hi. Cin Ngaih, Ref: MSR\nPrevious: India, Pune ah Laisiangtho sangkahding in apai Zomi 2 kiman\nNext: Malaysia Subang Gas puakkham lakah ah Myanmar 6 kihel, mi 2 sikhin


url: =Leitung ah Hotel asangpenpen Dubai City sungah kihongthak :: ZOMI DAILY\nLeitung ah Hotel asangpenpen Dubai City sungah kihongthak\nposted on 12 February 2018 at 5:03 pm UTC+9:30 Lomkholna: News, Sawltak, World\nUAE (United Arab Emirates) gamsung aom khuaminthang mahmah khat ahi Dubai City sungah Hotel thakkhat ki hongthak in, tua Hotel pen leitungah asangpenpen in kiciamteh cih AFP pan kiza hi.\nTua Hotel pen Gevora Hotel kici a, asangna Meter 356 (Pi 1168) ahihi. Hih Hotel pen zanni Sunday ni in aki hongthak hi a, leitungah Hotel asangpenpen “world’s new tallest hotel” ci’n ki ciamteh hi.\nHih Gevora Hotel pen leitung ah asangpenpen ci’n aki ciapteh hangin inndawlpen tamlua khollo a, akigawm in inndawl 75 Storey ahihi.\nAbeisa in leitung ah Hotel asangpenpen in aki ciamteh pen “JW Marriott Marquis Dubai” hi a, tuazong Dubai City sungmah ah aom ahihi.\nHih JW Marriott Marquis Dubai kici Hotel sangin zanni in aki hongthak Gevora Hotel pen Meter 1 bekbek in sangzaw citciat ahih manin, Gevora Hotel pen leitungah Hotel asangpenpen in akiciamteh hita hi.\nEmirati Daily The National te genna ah Gevora Hotel pen Sunday ni in akihongthak hi a, amasa penpen in tuni Monday ni in zin tungthei tading ci uhhi.\nDubai City pen leitung ah inn asangpenpen aomna khuapi zong ahihi. Burj Khalifa akici innpi pen leitungah asangpenpen “world’s tallest building” in aki ciamteh hi a, asanna 828 Meter (Pi 2716) ahihi. Mile (tai) tawh akiteh hileh asanna pen tailang (hald a mile) tak vandawn ah asangto himawk hi.\nDubai City pen UAE (United Arab Emirates) gamsung ah khuaminthang mahmahkhat ahih mahbangin khualzin gamvak leh akhuapi amunuam ngiatin azin Tourist zong tammahmah hi. 2020 kumciangin Dubai City sungah “Global Trade Fair Expo” kibawlding a, tuakum akipan kumsim in Dubai City ah khualzinmi 20 Million phadending kici hi.\nDubai City pen hunkhatlai in sehneelgam, gamkeu mahmahkhat himahleh namgimtui haumahmah uh ahih manin, khangto hanhan uhhi. Shopping Mall tampitak omin, zintun nading Luxury Resort tampi aneihban ah innsung ah Ski kimawl theihna “Indoor Ski Resort” nangawn neikhin uhhi.\nMore: China Hotel sungah nasemte kihhuai takin agamtatna Video kizaihsim\nDubai Airport zong leitungah vanleng anawk atampenpen “world’s busiest for international passengers in 2017” in kiciam tehkik leuleu hi. Hihbangin world’s busiest airport in aki ciaptehzawh pen akumlina hitota a, 2017 kumkhatsung bekbek in Dubai Airport ah khualzinmi 88.2 Million in nawkkha ciliang hi. Nidang in London khuapisung aom Heathrow Airport pen minthang mahmah, vanleng tawh khualzin te’n limnawk mahmah a, ahi zongin tulam ciangin Dubai Airport pen minthang zawta hi. Sawltak #zomidaily\nPrevious: Zikik anei papi khatin azi masa tawh atanu kum 9 aphapan khat thatlum\nNext: Video: Mi 71 asihlawh Russia vanleng akiat laitak CCTV pan Video Record kimu\nMalaysia gamsung “Public Housing” kici innsaap akiman zawdeuh ah aomte kidop huai\nYangon ah Rohingya te hangin Buddhist leh Muslim kikal buaina piang\nHappy Valentine’s Day ~ Pau Tun Thang


url: =Zopuan bangci zat, koici khui, banghun ciang silhding :: ZOMI DAILY\nposted on 18 February 2016 at 7:00 am Lomkholna: Hauthang, News\nLeitung ah minam kician diktatak ahih leh Ngeina kip neitek hi cih phawk kim khin tek ding in lam en zo ing. Tua minam ngeina ah lasak zia, lamzia, minam lai le minam puan te om hi.Tu in kikup nop pen Ei Zomi te ngeina sungpan ih vanzat te ah minam lian hongsak mite hong muhtheihpen minam puan ih zatziate laisim nomau tawh ki kum khawm nuam hihang.\nZo Puan Zo Nik te atawn tung in ki nupa den hi.Ki nupa cih teh pasal zat leh numei zat minam puan pen atuak tuak hi aci nuam hi ing. Ihzat na mun te ah lutung siah ah zat ding om in, Ngawng nuai siah kawng ciang ah zat ding om hi. Tua pan in Kawng nuai siah zat ding cih bang in om hi.\nZo minam puan te kilamdan zia\nZo minam puan te ah Numei zat ding akikhui leh Pasal zat ding akikhui om hi. Pasal in Saiha dal, Zopuan atual a ,ki khui, Tangh cingg, Puan laaisan, Zo Puanten, Dial kaih, i zang hi. Zomi Numei te in Zolukhu azum zeuh zauh anung lam ah kaisuk, Zopuan angawng lep neilo, Khephiau, Puandum, Zo Nik , Mawngkhak ahihi.\nZopuan Ki nupa te; Zopuan ki nupa kong cih teh na nuih uh zaphial thei ding in um ing. Zo ngeina ah lasa kawm ,lam khawm in i om teh Numei leh Pasal akop in lasa, lam khawm den i hihi. lam gui na ah numei le pasal kihelh dimdiam hi hang. Tua mun ah Zopuan silh ziapen Numei te silh atuam, pasal a zong atuam tuak ahihi. Tua hi in\n1.Saiha dial leh Zo khau lukhu zum ki nupa hi.\n2.Tanghcingg leh Khephiau ki nupa hi.\n3.Puan Laaisan le Puan dum ki nupa hi.\n4.Zo puanten leh Zo Nik ki nupa hi.\n5.Dial kaih leh Mawngkhak ki nupa ahihi.\nHih mawng khak ah Zo lia ten kawngten cih ahoih mahmah zonik pualam akawng ah ate seihseih nei ihihi.\nZopuan bangci kizat\nIh Zo puan pen khua hunzui alum avot tawh kisai a,kingan kibawl, akinei hi masa hetlo hi. Zolia te khut siam na namdangten asep theih loh zah dong in ki bawl Zopuan tung ah ki gelh bil bial om hi.Zomi te tawh kipawl nithupi hun teh kisilh hi a, tua ni in khua lum lua Zo puan silhlo cidan hi theilo hi. Lum ta leh silh hi. Ni thupi nilo ah khuadam e ci in lah Zopuan kisilh tuahtuah hi tuan lo hi.Minam puan ih cih in Namdang te lak ah minam lian hih na alak/langsak masa penpen ahihi.\nSai hadial leh Zo khau lukhu pen Zu nun na , Ton na, Gal aihna sa aihna, ah lasa te leh lamgui te hun teh etlawmtak in ki khu hi. Tua mun ah aminthang zaw deuh pa ahi’ gal manpa, sa manpa, a tongpa ,Degree nei pa in akhuk Sai hadial tung ah tuukpak, lukhu nelkai,akgia sawnkai om ahihi.Tua hih man in Sai hadial leh Zo khau lukhu pen nidang hun in hicidan in kizang ahihi. Tu hun ciang zong atuuk paak khu ding atuam hi bek a, tua lo Sai hadial Vaphual tuang te ki khu kim thei ahihi.\nTanghcingg leh Khephiau pen Milak pan in mi tungnung,Mipil lak pan mipil tungnung, Misiam lak pan misiam pen tung nung te silh ahihi. Tua ahih man in nidang hun in galman saman leh gal aii, sa aii, atong a, sial kop gozo tek bek silh ahihi. Tua hi in tu hun ciang in zong mimawkmawk in ei deih dan dan in milak ah ki mawk silh theilo ahihi. Akilawm sak na, zawllen na, live show bawl napeuh ah silh ding in aman leh avang neihna niamtual lua sak ihihi. Dr degree sang pipi i neih teh kisilh theih ding hi a, tua zong nithupi ni taktak Zo Minam tawh kipawl gamdang ulian tawh kizop hun thulian thugui cingtaktak gen hun te ah hangsan leh thupi tak in silh bek na in Vang anei sak ki suak hi.\nPuan laaisan leh Puandum i nam puan te pen mipi te mihon silh ding kingan kikhui puan ahih hang ama kizat na them khat lamdangdeuh ahihi.Nidang in Zomi nam ngeina nithu pi nite ah silh hi. Tuhun ciang in kikhopna khuado hun,Zominam hun ah kitam silh hi.lam lah natuamtuam ah kizang hi. Ahi zong meh leiding peuh shoping mall paiding peuh in kua man silh lo hi. Nam dang tezong amau te puan te Bazar pai na ah silh sam lo ahihi.\nZo puan leh Zo nik/puanten kisilh khawm kizang khawm tuak ahihi. Ahizong in akulo pi na mun ah na silh leh man aneisak zolo na hihi. Zo puan silh kawmkawm Beer sai tu lenlan cih tepawl, Zo nik teng sensan in Khaini lei baibai cih tepawl namdang lak ah i om teh pilvang tak in kikep huai mahmah ahihi.\nBanner tung ah et lawm tak in kikoih\nBiak na khempeuh ah khawm pi aom hun milian te tawh thukikup metting na ah Sabuai khuhna leh Pulpit Stage tung etlawm takin zeem in akizang puan laaisan , puan dum cih te, etlawmtak in i zang hi. Tua ban ah milian maitang zah tak pha diak namdang ulian, milian te kiphawk tawntung nading in kipia ahihi Tua bang kimlai tu hun teh pawl khat ten Nik peuh in khui om thei hang a asilh te ading in kipah huai ahih hang in Puandum Puanlaaisan te Nik suak dihdih ahihi. Tua ahih man in Milian khat maitangzah tak khat piak nopna mun ah kipia hun khatpeuh ni in nnumei khat in, Nik in hongteng kha leh athupi na teng abei a, Puandum puan laaisan avang kiam ahihi. Tua ahih man Puan dum leh Puan laaisan pen Nik leh Pheituam tual in kui loh ding thupi mahmah hi.\nZomi te’n nampuan koi ci khui i hiam?\nMinam lian picing khinsa ten nam phuan khuizia kibang sak hetlo hi. Mi namdang khuizia guksak hetlo hi, Mikang te’n Coat Design ci in khui hi. Kawlten Taih pong design in khui hi. India Vai miphuang te leh Vai mivom te zong akhui dan uh atuam tuak hi sak hi. Mi vom Nigaro te’n atuam in design nei uh a, Sen ten zong akhuidan design tuam neih hi. Sen te a pen Kongfu lam siam te leh Confucius biakna lam te’n silh pha diak uh hi.\nEi Zo puan design pen ngawng lep nei lo angkilh khau bawk ki khih atual ding deng akikhui ahihi. Tu hun teh hong bawlcil hong khuicil ten nidang hun a, Design la in hong khui hi napi tua te kizui nawn lo in ei tum tek in ih khui hi. Zo minam puan ci-in Coat mikang design la in pawl khat ten khui hi. Pawl khat ten lah Kawl te design la in khui hi. Numei ten lah puan sung silh ding dan peuh in i khui hi.Kithutuak lohna mimuh in kilang sak hihang. Zomi Nampuan hih na lim lak nawn lo in Zo minam puan te design namdang te design zui ahih man in ASUAK TA KHIN SA ZO MINAM PUAN’ NAMDANG TE DESIGN SILA PUAN suak sak ahihi.\nPawl khat ten numei zat Puandum pen coat in khui in pasal te in silh lanlan zaw lai hi hang. Puan laaisan liang ah i kuah ding pen ngawng ah ki ok in kawng ah kingak in mei nei bang in kaidengdeng i bawl hi. Hih bang te i muh teh thupi tak a, i zatna namdang milian te tawh kiphawk tawn tung nading a ipiak te, stage tungah izep na ten Dawhkan ,(sabuai) tung ah Izat nate in mualmang sak suak ahihi.Aman neih na leh avang neih nateng ei mau mah in i susia i lalthang sak ihihi. Minam lian in hong bawl hi Pasian in cici kawm in i puan khui in mi a khui zia sulzui haihai lai ahihi. Tua ahih man in Zomi nampuan deih tek hang a, silh nuam tak hi hang aman nei in khui a, aman nei in silh na thu pih hi.\nKhuiloh ding te in\nTangh cingg leh Khe phiau pen Degree puan ahih man in coat leh liangkhai dan, puanban sau peuh in khui ding hilo zaw in Tuhun degree design namdan in khui theih zat theih ding ahihi. Tua hi leh man nei in Nampuan in Vang nei lai hi. Puandum leh Puan laaisan te zong Nik sing nik bawi peuh leh numei nawi teng lian tuam na in khui ding hi kasa kei hi. Minam te letsong in piak na ah nuam lo hi. Zopuan om gegu puan dum coat a, i khui te, Mipil pipi zopuan design taihpong a khui in ih silh lanlan te minam lian kicithei ding ih hiam cih ngaih sut huai kasa hi.\nZominam puan zatzia adawldawl\nZomi minam puan khui ding leh silh ding in puan atuam in i nei hi. Puan leh Nik a i khui ding leh i zat ding Zomi nampuan ten leh Zo minam nik inei hi. Maitang zah tak te piak ding kumpi sabuai khuh puan ding Thulian kikup hun teh zatding Zomi minam puan dum puan laaisan i nei hi. Milian kuitung te, Mipil kui tungte ,misiam kui tungte silh ding amawk mawk ahilo Zomi namlian puanding tangh cingg i nei hi. Ngawng tungsiah zat ding Saiha dial, kawng leh ngawng kilak zat ding Zomi nam puan, Kawng nuai siah zat ding Zonik Mangkhak te akipan akim in ih nei hi. Akullo na mun ah isilh, i khui, i zatna hang in akilang tang tak in namneu mahmah khuak toimoi lai ei leh ei kisuak kha thei hi.\nBiakna lam leh Leitung lam ah Zomi sungpan namdangtawh metting nei dingte thulian vai hawm dingte kikhopna biakna thu, gam thu, leh adang tuamtuam holimna akihel ding te bang in Zomi nampuan silh nading aom ciang in namdang puan khuiazui namdang Design in akikhui Zomi nam puan pawngphuah puan silh huai kasa het kei hi.Namdang piakkhong piading Zolia in zong pawngphuah puandum Nik ten huai kasa het kei hi.\nTua hih man in Coat khui te leh Taih pong akhui te Nik akhui loh ding khui cih te amudah zong ka hi tuan kei a, minam khat hih na zui in nam khat in, ki khui in pai thei leng ahoih zaw kei nam maw cih ka muh na ahihi. Kei muh nasang in zong akilawm zaw ding leh ageelsiam ding Zomi sung ah mi muan huai om zo ka sa a, tu a din mun sang in asang zaw in hong puah to ding kalam en hi. Ka muang mahmah zaw hi. Bang hiam cih leh khat muh nasang in nih leh thum muhna kikup khopsiam na pan a, hong lungkhia thu hoih pen kip zaw ahih man ahihi.\nPrevious: Penglam khem zolo ~ Hau Za Cin\nNext: Akidang Zomi minam-vaai Muhlehsaanna ~ Pu Zokhai\nA Vang Liat Na\nMotorcycle nungah atuang naupangno khat apei in zialkha in akhut kitankhia leulau


url: =Korin Masa 2 | Siantongluan\nKorin Masa 2\nSanggamte aw, Pasian thu hilhin note kiangah kong pai lai-in, mipilte zat kam thukpipi leh pilna kamte ka zang kei hi.\nBang hang hiam cih leh note kiangah ka om laitakin singlamteh tungah Jesuh Khrih a sihna thu simloh thudang peuhmah ngaihsutloh dingin ka ngaihsutsa ahi hi.\nTua ahih manin note kiangah kong pai lai-in thaneemin, launa tawh ka ling a,\nthu ka hong hilh ciangin zong leitung mipilte zat kammalte leh siamnate ka zang kei a, Pasian Kha Siangtho vangliatna tawh thu ka hong hilh hi.\nTua ahih manin note thu upna pen mihingte pilna hang hiloin, Pasian vangliatna hangin a um na hi uh hi.\nAhi zongin kha thu lamah a khangham mite tungah pilna thu ka gen hi. Tua ka gen pilna pen tu-in a maimang kuankuanta ding hih leitung mite pilna leh vangliatna thu hilo hi.\nTua ka gen pilna thu pen mite theihloh dingin Pasian in a ipcip Pasian pilna thusim hi a, eite minthanna dingin leitung pianma pekin Pasian in a na koihsa thu ahi hi.\nHih leitung a uk mite kuamah in hih pilna thu theilo uh hi. Thei hi le uh, a minthang Topa pen singlamteh tungah na thatlo ding uh hi.\nTua ahih manin Lai Siangtho sungah, "Kuamah in a muh ngeiloh, a zak ngeiloh, piangthei dingin zong a ngaihsutloh uh thu pen Pasian in amah a it mite-a dingin a bawlkholh saksa ahi hi," ci-in na kigelh hi.\nAhi zongin Pasian in a Kha Siangtho tawh eite tungah tua thusim a hong langsak hi. Tua Kha Siangtho in na khempeuh kankhia a, Pasian ngimna a ki-imcip a thutawng dongtakin a kankhia hi.\nMihing khat ngaihsutna pen ama lungsim bek mah in a theih mah bangin Pasian Kha Siangtho bek mah in Pasian thu a cingin a thei hi.\nEite ngah lungsim pen leitung mite lungsim hilo a, Pasian in eite tungah a hong piak na khempeuh i theihna dingin Pasian hong piak Kha Siangtho lungsim ahi hi.\nTua ahih manin hih bangin thu ka hong gen uh ciangin zong, mihingte hong hilh pilna kamte a zang hiloin, Kha Siangtho a nei mite tungah kha tawh kisai thu ka gen uh ciangin Kha Siangtho in a hong hilh kammalte zangin a gen ka hi uh hi.\nAhi zongin Kha Siangtho a neilo mite in Pasian Kha Siangtho in a hong piak nate sang theilo uh hi. Kha Siangtho a nei mite bek in theithei uh ahih manin amaute in tel theilo uh a, amau-a dingin a haihuai thu khat ahi lel hi.\nKha Siangtho a nei mite in na khempeuh theithei uh a, ahi zongin leitung mite in bangmah theilo uh ahih manin a lungmang uh hi.\nTua ahih manin Lai Siangtho in, "Kua in Topa lungsim thei a, ama gamtatna ding lam lak thei ahi hiam?" na ci hi. Ahi zongin eite in Khrih lungsim i nei hi.


url: =Hebru 10 | Siantongluan.net\nLanguage of the Bible\nCall Us on Mobile\n+47 970 38 283\n+47 970 38 283 contact@siantongluan.net\nHebru 10 |\nJew Thukham pen mailam hunah a taktak a hong tungding lim lahkholhna hi bek ahih manin tua Thukham tawh kizui-in a kum a kumin a kipia biakpiakna in Pasian kiang a zuan mite mi cingtaak suahzo ngeilo hi.\nThukham zui-in Pasian a bia mite in mawhna panin siansuahna ngahzo uh hi leh a lungsim uhah kisuanna lungsim om nawnlo ding ahih manin biakpiakna piak kikkik kul nawnlo ding hi.\nTua ahih manin biakpiakna a kipiak simin a kum kumin mite a mawhna uh a kiphawksak kikkik ahi hi.\nTua hi a, bawngtal sisan leh keel sisan in mawhna siangsakzo ngeilo hi.\nTua ahih manin leitungah Khrih hong pai ciangin Pasian kiangah, "Ganhing leh khawhsa tawh biakna na deih kei a, nang kong biakna dingin pumpi khat nong vaihawmsak hi.\nMeihal biakna leh mawh maisakna dingin biaknate tawh nang na lungkim kei hi.\nTua ahih manin, Thukham laibu sungah keima thu a kigelh bang teekteek mahin keima hih ding nong deih bang teekteek mah a hih dingin ka hong pai hi, Pasian aw, ka ci hi," a ci hi.\n"Ganhing leh khawhsa tawh biakna na deih kei a, meihal tawh biakna leh mawhmaisakna dingin biaknate tawh na lungkim kei hi," a cih ciangin hih biakpiaknate khempeuh Thukham tawh kizui-in hih bangin kam na pau veve lai a,\ntua banah, "Nangma deih bang a hih dingin ka hong pai hi," na ci thuah lai hi. Tua ahih manin Pasian in Khrih tawh biakna a kipsak theihna dingin ganhing leh khawhsa tawh biakna luite na beisak phot hi.\nPasian deihna bangin Jesuh Khrih gamta a, a tawntungin a kimang paisuak dingin ama pumpi biakna-in khatvei a kipiakna hangin eite khempeuh i mawhna panin a siang ihi hi.\nJew siampite nisimin a nasepna uh munah dingin a kibang biakpiakna mah pia niloh uh a, ahi zongin tua a piak uh biakpiaknate in mawhna maisak theilo hi.\nAhi zongin Khrih in mawhna hangin khatvei a piakkhit ciangin a tawntunga dingin kimang ahih manin Pasian taklamah tu hithiat a,\nPasian in ama khenuai-ah a galte khempeuh a koihsakna ding hun ngakin a om hi.\nMawhna panin a sianthosak mite, khatvei bek biakpiakna a bawlna tawh siangtho paisuak sak hi.\nKha Siangtho in zong hih thu hong theihpih ahih manin,\n"Topa in hih bangin ci hi: Mailam hunah amaute tawh thuciamna khat ka bawl ding a, amaute sungah ka thukhamte guanin, amaute lungtang tungah ka gelh ding hi," a cih khit ciangin,\n"Amaute mawhna leh a gitloh gamtatnate uh ka ciamteh nawn kei ding hi," ci hi, ci-in a na gen hi.\nTua hi a, mawhna a kimaisak khit ciangin mawh maisakna dingin biakna piakding kisam nawnlo hi.\nTua ahih ciangin sanggamte aw, Jesuh hong sihna hangin Siangtho Pen Mun-ah ut utin luttheihna ding thu i neita hi.\nAma pumpi mahmah ahi dalna puan tawnin nuntakna lampi-ah i pai theihna dingin amah in lampi thak hong honsak hi.\nPasian innsung a uk siampi lianpen zong i nei hi.\nTua ahih manin mawhna thu-ah kisuanna lungsim om nawnloin, tui siangtho tawh i pumpi a kisawpsa-in muanna leh lungsim takpi tawh Pasian kiang zuan ni.\nPasian in piakdingin a hong ciam thu muangngam ihih manin i lametna thu kiptakin len ni.\nKhatlekhat ki-itin a hoih nate i sepna dingin kihanthawn ciat ni.\nMi pawlkhatte in kikhop a pelh bang hiloin, eite in kikhop khawmnate pelhloin om ni. Topa hong paiding Ni hong naina thu thei ihih manin khatlekhat kihanthawn semsemzaw ni.\nThuman thutak i theih khit ciangin mawhna i bawl hamtang lai leh i mawhna a kimaisakna dingin biakpiakna dang om nawnlo a,\na kihtakhuai thukhenna leh Pasian thu a nial mite a kangtum ding meikuangpi bek omlai hi.\nMoses Thukham a zuilote pen mi nih leh thum in mawh mah hi, ci-in teci a pan khit nak leh kihehpih hetloin sihna kithuaksak hi.\nTua bang ahih leh Pasian Tapa a simmawh, mawhna a hong maisak Pasian thuciamna sisan a thudonlo, Pasian hehpihna a hong puak Kha Siangtho a hehsakte thuakding bangzah takin lianzaw kan ding ahi hiam?\nBang hang hiam cih leh, "Phulakna keima-a hi a, ka thukkik ding hi," a cipa leh, "Topa in ama mite thu a khen ding," a cipa i theih ahi hi.\nA nungta Pasian khutsungah thumang loin i tunkhak ding a lauhuai mahmah ahi hi.\nA beisa huna note tungah thupiangte phawkkik un. Pasian khuavak sungah na om khit uh ciangin haksatna tampi thuak napi-in tuate na lel kei uh hi.\nMipi mai-ah hong kisimmawhin hong kibawlsia a, tua bang a thuakte na pawlpih ngam uh hi.\nNote in a hoihzaw, a kipzaw nate a nei na hihlam uh kithei na hih manun thongkia mite thuakpih ngamin, na neihsa uh hong kilaksak hangin zong lungdam takin na om thei veve lai uh hi.\nTua ahih manin thaman lianpi a hong ngahsak thei na lungsim hanna uh na khahsuah kei un.\nPasian deihna bangin gamta-in, ama thuciam na ngahtheihna dingun lungduai-in thuakzawhna na kisam uh hi.\nBang hang hiam cih leh Lai Siangtho sungah, "A sawt loin, a hong pai dingpa hong tung ding a, hong zekai nawnlo ding hi.\nAhi zongin keima mi a thuman mite in ka thu umin nungta ding uh a, a nungkik a om uh leh tua mite tungah ka lungkim kei ding hi," na ci hi.\nEite pen nungkikin a maimang mite ihi kei a, upna nei-in hotkhiatna a ngah mite ihi hi.\nTedim Lai Siangtho / Laibu: Hebru 10\nAddress:Restaurationveien 2, 4085 Hundvaag. NO.\nPhone:+47 970 38 283\nCopyright © 2006 - Sian Tongluan. All Rights Reserved.


url: =March 18, 2017 “ Na Khempeuh tungah Pasian” Naum ~ MUC\nMarch 18, 2017 “ Na Khempeuh tungah Pasian” Naum\nAdmin 10:47:00 AM Articles, MISSION NEWS\n“Na Khempeuh tungah Pasian”\nNaum in kum 7 a phak a kipan Pasian thu um hi. Yugoslavia gam ah Sabbath ni-in sangkah uh hi. Ahi zongin Naum in Sabbath ni-in sangkah lo hi. A kizom in a sangkah loh siate in a theih uh ciangin thusitna thuak hi.\nNi khat palik nih, a siate thum hong pai-in Naum simloh a pusuak sak khit uhteh Naum thu dong uh hi. “ Bang hangin Saturday ni-in sangkah lo na hiam? ci-in va dong uh hi. Naum in zong laulo-in amaute kiangah “ Pasian’ thupiak bangin Saturday ni sangkah nuam lo hing. Bang hang hiam cihleh Thupiak 4 na ah nisim nasepte panin khawl kul hi, ci-in pulaak hi. Tua bang ahih leh sang pan hong kihawl khia ding hi,” ci-in tua uliante in dawng kik uh hi. Naum in bang bang hi taleh Saturday ni-in sangkah kei ning; biakinn ah kikhawm veve ning. Pasian sangin a thupi zaw om lo hi,” ci-in dawng kik hi.\nTua uliante in Naum kiangah Saturday ni-in biakinn ah bang hih na hiam? ci-in a dot uh takteh lasa- thungen, hi ung, ci-in dawng kik hi. Tua ahih leh la khat sa in” ci-in a sawl uhteh Naum in zong lasa-in, a sakkhitteh thungen hi.\nTua uliante in Naum kiangah “ na pa in Saturday ni-in sang pai lo ding, hong phal lo hiam, ci-in a kidot takteh Naum in “ gen kei’ ci-in dawng kik hi. Sabbath ni-in sangkah kei leh thongkhia thei hi. Tham lo-in a pa in sangkahsak nawn lo kha thei hi. Ahi zongin Pasian in lampi honsak ahih manin Naum in Sabbath ni simloh sangkah suak thei hi. Naum in Tan 4 a man khitteh sangzom thei nawn lo hi. Bang hang hiam cihleh sang zom suak to lai leh Sabbath ni kikhawm thei lo ding hi. Sangkah ding sangin Sabbath hoihtak zang nuam zaw ahih manin tua bangin sangkah lo ding khensat phot hi. Tua hi-in Naum in kum 15 a phak a kipan nasep kipan hi. Ahi zongin Pasian in Naum aa ding lampi khat honsak hi. Yugoslavian gam ah SDA sangkah theih nading thu hong thei kha hi.\nMarusevec SDA sanginn in 1969 kumin sangnaupang 45 tawh a kipan khia sang khat ahi hi. Sangsia khempeuh in Ellen G White’ gelh laibu Education sim loh pha mawh hi. Marusevec SDA sanginn in kumpi theihpih sang hi lo hi. Sangnaupangte in subjects 17 bang nei hi. Ahi zongin kumpi sanga kah sangnaupangte sangin laitheihna kikhai mahmah hi. Yugoslava gama sang hoih pen hi kha thei hi. Tan 10 a man khitteh Naum in University of Zagreb ah sang zom kik hi. Hih sangpi pan sangkah a man khitteh kumpi nasem ding le SDA sangah nasem dingin sapna ngah hi. Kumpi nasem ding hi leh Sabbath nisial in nasem kuan khia thei lo ding cih thei napi kumpi nasem dingin sapna a ngah pen lamdangsa hi.\nNaum in kumpi nasem dingin Marusevec SDA sangah nasem dingin hong teel zaw hi. Hih sanginn ah French le Latin banah nuntak manneihna tawh kisai thute hilh hi. Sangnaupangte in Pasian le gupkhiatna thu a theih ding uh kisam masa pen hi. Marusevec SDA sanga sangnaupang a tamzaw SDA hi lo uh hi. 200 val bang pha uh hi. Tua hi-in SDA sanginn in manpha mahmah hi. Nisim in hih sangnaupang 200 valte in thuman thutak sinna nei thei uh hi.\nCroatian Conference pen Adriatic Adventist Conference sungah om hi.Croatia gamah SDA biakinn 84 om hi; pawlpi mi 2796 om hi. Marusevec SDA sanginn in 1931 kumin kiphuah hi.Tu quarter 13 Sabbath School sumpi in Marusevec sanginn dingin kipuak ding hi.\nMai Sabbath pen Sabbath 13-na ahih manin sumpi i khiat ngei ii zah thum khia ciat ding hi hang.\nMai Sabbath ah Mission News gen ding mi nih sawl in.


url: =Nuta Lai Kikhak – 3 ~ Hau Za Cin :: ZOMI DAILY\nposted on 14 June 2015 at 8:16 am Lomkholna: Article, Hauzacin, TuunlehZua\nNuta Lai Kikhak – 3\n“Ka tapa aw, na laithak lah ngah pahlo ka hih manin tun na nau a man laitak ciin khat hong gelh leuleu ing. Koh lam ah Zomi leh Chin cih vai kithang mahmah. I tenna gam zong Chin State hi a ci pawl om, pawlkhat in lah Zogam cih ding hi aci pawl om. Koh nupi pawl bang a tua bang tepawl khawng zong a theilo kai ve vua. Noh omna lam ah a kithang hiam? Kuateng in Zomi deihzaw a, kua tengin Chin deihzaw hiam?\nNungkala mikhual khat hong zin bang ulian khat hi in, gamdang pan ci lai uh ei, lukhu palh deda te khu lailai. Ama genna ah, gamdang a omna lam vuah bel Zomi kici uh ci. Chin cih peuhmah zatloh ding ciin koh kiangah zong hong uang gen mahmah hi. Chin cih min tawh pawi ahi zong, vai khat peuh ahi zong a kibawlna peuhmah ah pailo ding bang ci zawzen ei. Ei hilo ihih manin ci.\nAhi zong amau omna khua ah bel ih Zomi Nam Ni pen Chin National day kici in Zomi akici te khawng peuhmah pen pailo uh hi ci. Ahi zongin lasa ding, thugen ding khawng bek in sam uh ci. Amah leh amah zong a kilehbulh gawp khawng tawh kibang e. Noh lam ah tua bang ahi hiam?\nKoh inn lam pen na theihsa bangin mikhual khat peuh, a dangnaal khatpeuh in thugen in a tel kan lote in a um suk pahpah hilel ung. A gensiam peuh a hampha cih dan hi. Mipi kihai lua lai ahih cianga maw. Tua ahih kei leh zong a gen ngam, a pau ngam khat i thugen pen a kithupisak pahpah himai. Nungkum lama kong gen ngei, Tedim mi hi hang, Tedim Minam hi hang a kici zel te pen tu kum ciang hong dai deuh in a thak khat hong piang kik hizawta hi. Noh lam ah zong tua bang ahi hiam?\nTHU THAK: Tu zingsang na pa inn phaitam lam ah daileng dingin a pai leh lamsak pan lamnuai ah zulei in lam kaan in amah zong “hoihlo thei” ciin hong kileh kik, huansakte dailenbuk a va zat leh hong ciah lam ciang i kongsak ah kipuk in a khe hek sak.\nKa gengen hiveh aw — ei tapidaw bek hi nawnlo, Christian nangawn kihita a, tua bang lawki i hih lai, Pasian thu i theihma thute khawng zuih ding hinawnlo ka cihcih hiveh. Um nuamlo a, hong kileh tektek a, a pai ngeina ah pailo in innvengte aa a va zat leh peng tuanlo…. noh lam ah tua bang a hi lai hiam? Koh inn lam ah tua bang khawng hilai hi. Tapidaw i hih lai pek pan a kizang nawnlo, tun kal khat kisuanto in Christian na ngawn kisuakta in tua bang thu luite khawng zat nawnloh ding ka cih hiveh aw. Ka siapa uh na dong ning maw, bangcih ding cih?\nMai Kha December 12 Ciang: Zomi lasiamte in Chin minam khempeuh lasak pawi (All Chin Concert) ah lasa ding ci. Tua sanah lasa dingin Zomi, Tedim mi, Tonzang mi, Kawlpi pan, Thantlang pan, Matupi pan, etc… leh Zangkong, Mandalay dong pan hong pai ding uh ci. Nang zong hun na neih leh hong ciah teitei in maw. Muh nop mahmah ding, thupi mahmah ding ci. Leitung pianzawh i gam Chin State ah a thupi pen hilai ding ci uh. A mun ding Kawlpi pan gamla vetlo na mun Thangmual ah Stage bawl ding, motor tampi, Jeep tampi, Bus tampi zong pai ding ci. Galkap bu zong tampi hong pai ding, nungak zong mel hoih ding ci uh…. koh zong ka pai sawm uh hi. Na nau zong a lunglut pianpian a, amah bang fashion lamsang a uk mahmah hi a, tua lam khawng zong om maithei ci.\nChin mi khempeuh pai ding ahih manin Zomi te zong kihel teitei ding ci. Tedim mite zong kihel sawm tek ding ci. Tonzang pan, Cikha pan, zong a kihel ding kiteel khin ci. Mite lawp thei peuhmah. Nam Puan zong silh tek ding ci uh ei.\nLetsong leh awards tampi kihawm ding. Zangkong pan zong Mentami leh Mante tampi hong uap ding. TV ah zong kilak ding ci.\nKa lai na ngah ciang hong thuk pah in aw. Koh na nau tawh ihmut suak, tui tawina zong gim pian hi ung. Tui pen to luan lo a, a suk luan sese man in, luitaw pan mualtungah ka puaktoh den uh kul hi. Noh lamah tui tawina bang kizang hiam? Phelkhai leh Galon khawng mah na zang uh hiam? Noh omna lam zong a thu hong zasak zel in maw.\nAmelikah cih bek kiza in, mi gam khawngah galdo in pai den uh a ci a, a takpi mah hiam? Mi gam ah galdo in pai cih ciang ni bangzah bang pai uh hi ding hiam? I khua pan Tonsim pai tawh koi gamla zaw ding hiam?\nTua zah at phot ding hi ing. Na nau a ihmut suaklua ta. Na pa lah a khe natsak tawh kingeksak in lum ial ual khinta hi. Koh na nau tawh bek hita ung. Na nau zong nungakno cih bang bek ahih hang a lawmte kiang pan a theih hi hiam, “Parcel Ka Pai Ut” peuh ci thei zel. Ken lah muang nailo, a nikbawk ten zong sawt nailo hiven. Bangci pai peuhmah ding. A pai theita diam ciin hong dong nuam khawng zong om zanzan ei. Tu ciang ciang bel ka phal nai kei hi. Nang zong na phal nai ding ka um kei hi.\nKhatvei vei a heh ciang “lai ka sim ut nawn kei, parcel ka pai ut zaw” peuh ci thong — ka nial luat ding lah a lai a kiat takpi ding lau. Tulai inn lam nidang banglo hi. A vekpi in bel hong gen kei ning in, tawmtawm hong gen lai ning. Na pa bangin bel inn lam ah i om sang i tapa omna lam ah pai leng a nuamzaw ding hi peuh ci thei gawpgawp, ken bel um peuhkmahlo. Bangci pai theih peuhmah ding, na pi, ka nu in hong phal ding maw? Phal peuhmahlo ding hiven.\nGennop tampi tawh tua zah in hunsak phot ning. Ka tawpna dingin i khua ah nidanga galkap tum pa na thei na. A pensen zawh hong ciah in, a namdang zi neih tawh hong tung bialbual in, Sial tawh na dawn uh hi. Ahih hang khuasung ah kithu neisak ut peuhmah in, hausate thu gen khempeuh khawng nial gawpgawp, hang gawpgawp hi. Mi khat thugen za peuh leh hansan, ama thu kingai kei peuh leh hansan ahih cianga, khuasung tangvalte in a min ding khat phuaksak uh e, banga tua pen, na thei na? Na theih kei leh hong gen in maw? A kik ciang hong gen ning.\nKa tawpna dingin zingciang koh numei pawl in mai kha ciang kumthak ding ahih manin December kha a bei lian leh January a kipat lian manin lungdamna lak dingin nungakno banga kizem ciat dingin Sweet December laia ka laam bang vua laam ding ci uh ei. Na thei na. Sweet December a ka laam uh migen za ding hive cin maw. Tua bang e… hong pai thei lecin ut peuhmah sing e…..\nKa tapa aw, thu na mang in aw. Kong gennop tampi a tawpna ah, tua hi. Thu na mang in. Na lawmte in zu a dawn leh nang dawn ken maw. Ann tampi a nek leh zong nang tam ne ken maw, na gil gol ding hi. Kong it man hi aw, hong phawk mahmah ung. Na pa zong a zan zun khatvei nawn khinzo, koh zong lumta nung. Na nau zong a mit khamta hi inteh, ka laikhak a gelh kawmkawm in ka thugente bek ngai, ka hopih hang hong dawng nawnkei. A ihmut suak cip luata a, gimta hi inteh. Ka meikhuat uh zong mit dekdek, huih in hong mutsak sak ahih cianga.\nMai kumthak sungah thu lamdang a piang ding hiam? Koh lamah leitung pen ni sa deuhdeuh ding, guah tui tawm deuhdeuh ding, ann leh meh tawm deuhdeuh ding… gial zong hong tung thei hi ci uh hi. Noh lam zong tua bang ahih leh hong gen in aw.\nTawp taktak ta ning maw. Hih zah in hunsak ning. Ka gennop tampi omlai mah taleh, na sim sung zong sawt ding\nahih ciang tawpta ning. Na hun neih loh gengen tawh saulua leh sim khin man kei kha niteh. Na laisim ding a tam hang hih ka laikhak mah na simsak masa hamtang in maw. A saulua kong gelhloh uh hizaw. Mailamah thu tampi tuni a kong gelh lohte hong gelh ding hi ing. Na pu te khanlai a a sa betzia uh nong dotte zong mailamah hong gelh mai ning. Tunitak bel ka lup uh hunta. Tua zah ci taktakta ning maw. Nang zong na sim khit ciang na lumpah in maw. Koh zong ka gelh khit uh ciang mei sumit in na lumpah nung. Nang zong zan sawt haklua, zan meng lua ken maw. Ihmut cim kei leng luna thei hi aw. Tui tampi dawn in maw.\nGennop tampi tawh hizah in hunsak phot ning maw. Na mangpha in maw. Kong phawk mahmah uh hi aw. Na om nuam in aw. Hong it mahmah ka hi uh aw.\nNang hong it, hong ngai den,\nKhua pan hi ing. Na sim khit ciang na bal kek pah in aw. Hong phawk na Nu. Mangpha. Mangpha, bye. See you.\nPrevious: Tulaai Leitung Thuthang Tuamtuam Updates June 13, 2015\nNext: Paunak leh a khiatna – 5


url: =Tulaai Leitung Thuthang Tuamtuam Updates November 15, 2014 :: ZOMI DAILY\nTulaai Leitung Thuthang Tuamtuam Updates November 15, 2014\nposted on 16 November 2014 at 9:29 am Lomkholna: Khawmpau, Myanmar, News, World, Zomi\nUS gam ongpaiding te leh Asung a omte theih huai thute\n· Munkhat peupeuh pan US gam ongzuan a tending asawm peuhmah in theihding athuipi mahmah khat in nambat mal 9 apha siikkhau sau mahmah tawh kiptak in mikheempeuh kumpiten khihcip cihthu ahihi. Kisuakta mahmah nopmahmah a ahizong in isepbangbang kumpiten namutilteel ahihman in isepbangbangtek thaman kingah kik hamtang hi. Genteh na in thungen den biak inn paiden ten daupaina ngahlel uha, Zu le Sa guih theih khamtheih tawh abuaite zong ut le utloh tawh kisailo in pianthak lophamawh ciangdinmun tunglel hi. Tua ahihman in US gam leitang nasikphet in ki-ap inla nisim nanuntaakzia ki en kikpha pahpah in.\n· Refugee US tunzawh kumkhat acingkuan or acingkhin Green Card kumpi tetung ah asiau khat peuhpeuh in ahangkhat peuhpeuh tawh saanzawhlohna ahihkei leh sumpiak kuul cihbang laai nangah leh Sitni khawngkawm in sumpeuh mawkpiak kei in. Refugee te ading Green Card US kumpi ten sabakhawm a akhawnkhong a ahawm hi sumpiakhat zong bei kuulkilkel lo hi. Tuabang dan in saanzawhlohna laai khat pepeuh nangah leh athak in ngenkik lel in.\n· Refugee tawh US tunzawh kum 5 cing US gammi hihna angennuam peuhmah omna teenna kituah themthum ding hoihkhol lo-a thupi lua ahihkei leh US gampua pialding zong hoihkhinlo hi. Azen zen in ahangkhat pepeuhtawh kituah in US gammi hihna nanget sawm veve leh na ommna thak ah atawmpeen kha 3 cingsak hamtang in. Kha 3 cinglo pi in nanget leh na interview ciang nangetna ongdokkik sakding uha, o pan kipankik in navaai kaai mahmah ding hi.\n· Damlo zato kilak nuam Zomi kampheen adeih te in Apointment nalaak masakni lian in Zomi Kamphen phone tawh ahilo ami ngiat in kadeih cih gen hamtang in. Na Insurance or Medicaid kampheen apiate ahihnaak leh bangtan bangtan agamla zong in nakampheending Zomi ongzonsak in ongpuakding uhhi. Ahizong in Insurance or Medicaid pawlkhat in kampheen pialo ahihman in Medicaid nangetciang kampheen piate teel in. Gentehna in Well care., Coventry Care cih Company te in Kampheen, napainading mawtaw cihte akicingtak in ongvaaihawmsak uha, Passport cihtepawl in bangmah pialo uhhi. Wellcare peen na state ah aomnaak leh Uhaamsate ading in ahoih peen ahihi.\n· Uhamkhinsa a Refugee tawh US tung a Social khasum asaangte in kum 7 sung in US gammi angahkei leh pension sum kikhaktanding cih US thukhun ahihman in adamsawm ten nikhat manglaai malkhat tebeek sinloh aphamawh ahihi. Tuabek hilo Zomi akhang ahaam aneu asi in mikangpau leh laaipeen ann neekbangmah in ngaihsun in top tangtangding ahihi. Sum le paai neihloh peen thukhat hi a US ah kumtampi om khualam a te bang in mikaangte asuaktading bang ongsading in eilah mikangpau malkhatzong napau theilo cihpeen aa-naa huai mahmah hi.\n· US gam ah nasep khat pepeuh naluut khitnaak leh nuam in nuamkei in atawmpeen kha 6 sem keeikaai hamtang inla napusuahding ciang zong mawk mangziaulo in genkhol hamtang in. Genkholh akingahlo dinmun ahihphial leh zong phone tawh sam inla keikhawlta ing cih gen hamtang in. Company atamzaw ah sittilteel khollo uha, ahizong nanungsang background Check tilteel company pawlkhat om ahihman in nama ongkhakcip thei hi. Ongsit tilteel company ten ongsit vanglaak le uh, napumtung a guulhik thaam nangawnmu uh ahihman nawngkaai thei hi.\nItheih sasa ahizong in atunga teng kiphawksak kik nuam hang zom toto ni.\n· Indonesia gam Molucca tuipi sung ah November 15, 2014 ni in 7.3 ahaat zinling a Moluku tuikulh bang khauhta in nawk ci in US leisung leh tuisiam siamte in genkhia uhhi.Hih thu hang in Indonesia gamsung ah Tsunami tungkhathei ding ahihman kidawmding ci in taangkokhia uhhi. 2004 kum in hibangdan pian khat mah omngei a mi 230,000 val si uhhi. bbc.com\n· Australia gam Brisbane khuapi akibawl G20 Khawmpi November 15, 2014 ni kipan ta uha, hih Khawmpi ah Russia President Vladimir Putin akuakua in zungkawk tek uh ahihman maizum mahmah in angatnading theilo hi. Canada Prime Minister Stephen Harper bang in abilgei tektek pan Russia te Ukraine gampan nawhtak taaikhia hen cigiap hi. bbc.com\n· UK gam Voventry veeng a om Ayan Qureshi kici naupang tu in kum 6 phata a, kum 5 aphak laai in Microsoft tawh kisai exam laivuanna ongkhin ta hi.Tu in IT Technician a ut te laivuan vuan ek a ongleuleu hi. nikhat nai 2 ta computer tawh hunbeisak a, amah leh amah in computer te bawlziahziah thei ta ahihman in leitung ah naupang kumtawmpeen leh computer asiam peen in kiciamteh hi. BBC te kiang ah agenna ah pau hamsa kasazaw a a computer lampeen diipkuathuai kei ci hi. Amah leh amah in computer ngiat bawl in US gam Silicon Valley khengvaal in kaleengding ci in gen hi. Ayan pen Pakisatan gammi hi a 2009 kum in UK gam ah alal uh ci hi. bbc.com\n· Sangnau te makaihna tawh Pilna tawh kisai thukhun deihlohna lahna in Yangon University pan Sangnaupangten Lungphona November 15, 2014 ni in kipan ziahziah ta uhhi. 8888 dong ongtungto maithei tammaw ci in pawlkhat akigingging tawh alaulau tawh ki om nenua hi.voanews.com\nLungdam Khialna aom leh ngaihdam bawm ah maw\nPrevious: ZYA Weekly News :: 14 November 2014\nNext: Thukhel nono General Knowledge (Part 7)\nVisa 93 Interview ding zaksakna (December 2015)\nTulaai leitung Thuthang Tuamtuam Updates September 11, 2014\nRussia in TU-22M2 Bombers zangin Syria ah IS te kap ~ TK Lian\nCingnote lenna gam khen lam ah – 1 ~ Hau Za Cin


url: =Malaysia, Kuchai Lama ah Police te’n damiah mi 5 kaplum :: ZOMI DAILY\nMalaysia, Kuchai Lama ah Police te’n damiah mi 5 kaplum\nposted on 20 November 2018 at 10:27 pm Lomkholna: Malaysia, News, Sawltak, World\nMalaysia, Kuchai Lama vengsung aom Shopping Mall khatah Police te’n damiah guta mi 5 thautawh kaplum cih NST pan kiza hi. Tua damiah “Robbers” tepen Shopping Center sung aom suangmanpha zuakna “Jewellery Store” sungah abuluh uh hi a, tualaitak in Police te’n thautawh akaplup uh ahihi.\nHih thupiang pen tuni Tuesday nitaklam 4:30pm hunpawl in thupiang hi a, Shopping Center sungah vanzuak vanlei “Holiday Shoppers” atam mahmah laitak in buaina apiang ahihi.\nDamiah guta mi 5 te lakah Robbers 4 tepen Shopping Center sungah aki kaplumpah hi a, adangkhatpen mawtaw tawh taikhia vingveng hi. Police te’nzong anung panin sulzuihpah uh a, 1km sungbang aki delhdelh khitciangin Police te’n tuapa zong kaplumthei uhhi.\nHih Robbers leh Police te thaukikapna panin Police Officer khatzong akhe kikapliamkha hi. Ahi zongin University Malaya Medical Centre ah kipuakpah a, bangmah sihlawhliang nading in liamgawplo, Stable Condition hi ci’n thunei te’n genkhia uhhi.\nHihvai tawh kisai in palik thunei ahi City police chief Comm Datuk Seri Mazlan Lazim in agenkhiatna ah damiah te leh Police te kikaptuak uh a, ahi zongin khuasung mipi kuamah akikapkha, aliam omlo hi ci’n genkhia hi. Nungsungteng innki buluh pawlkhat omkawikawi a, tuate zong abanban in aki kankhiat laitak hi ci’n genbeh hi.\nMore: Malaysia, PJ vengsungah damiah taihin mawtaw asuhsak laitak Video ki khahkhia\nTua damiah te vanzat ahi thau 2 leh namsau honkhat zong aphual ah kimukhia a, tuaban ah damiah te’n atai khiatpihsawm suangmanpha Jewellery honkhatzong Police te’n buainaphual panin mukhiakikthei uhhi. Kumpi thunei te’n athu ala akician in limtak in akankhiatsan laitak ahihi. Sawltak #zomidaily\nPrevious: Malaysia naungek suakthak neite’n OPE/ RSC Interview ah huhna ngenhamtang un\nNext: Nambup huam panlakna leh kitelna ~ Pau Khat Suan\nMimal muibutna aading tawhtang ahi P/PC kikhaikimna


url: =Pasian’ Khut Nuai-a Siate ~ Zomi Adventist Innkuan\nTopa in a ki-ap sia khempeuh tawh na sem hi; tua thu siate in a theih ding lawp huai mahmah hi. Pasian’ hilhna nuai-a om siate in, naupangte’ tunga a piak sawn ding uh hehpihna, thumaan leh khawvak te, Kha Siangtho tung tawnin ngah uh hi. Leitung in a theih ngei Sia Lianbelpa’ khut nuai ah amaute a om hi-a, amaute in lungsim gi lo khawng, awtol khawng leh hihna khawng a neih ding uh pen kilawm het lo ding hi. Tua bangin amaute in naupangte’ sungah amau’ ginat lohna a teeng sak ding uh a hihi.\nPasian in A Kha Siangtho tawh mite hong hopih hi. Lai Siangtho na sim kawmin, “Na thukham panin a lamdang nate ka muh theihna dingin, ka mitte hong hon sak in,” ci-in thu ngen in. Psalm 119:18. Siate in thungetna tawh Pasian a belh uh leh amaute’ tungah Khris’ Kha hong kum dinga, Pasian in Kha Siangtho zangin ama tung tawnin sang naupangte’ lungsim ah na sem ding hi. Kha Siangtho in sang naupangte’ lungsim leh ngaihsutna ah na semin, lametna, hanna leh Lai Siangtho theih theihna guan ding hi. Thumaan kammalte thupi sa semsem dinga, nidanga a theih ngei loh pen a khiatna a zai leh a kicingin hong mu ding hi. Pasian’ Thu a hoihna leh a thupina in lungsim leh zia-leh-tong kikhelna piang sak hi. Naupangte’ lungtang tungah vantung ki-itna mei-amte va tu-in, lawpna piang sak ding hi. Naupang’a dingin na ih sep nak leh amaute a zalom a tullomin Khris kiang ih tun thei ding hi. CT, laimai 171,172.\nMite a pil taktakna dingin Pasian’ hang beka nungta a hih lam uh a kiphawk uh kula, tua hi leh Ama pilna tawh kidim thei pan ding uh hi. Theih siamna leh khalam hatna pen Pasian’ kiang pan bekin kingah hi. Pilna lamah a sang mahmaha mite in a ngaihsut uh milian belt e nangawn pahtak Johan leh sawltak Paul te tawh the ding hi nai lo hi. Theih siamna leh khalam hatna a kigawm ciangin mihing dinmun sang bel a kitung thei hi pan hi. Tua bang mite, mihing lungsim pattahna ah Amah tawh nasem khawm dingin Pasian in zang hi. CT, laimai 66.\nTu huna ih pil sinna sangpite’ nasep thupi bel in, mite’ mai ah Pasian’ min a thang sak ding lim hoih lahna a hihi. Mihing mah zangin vantung mite in tua nasep hong vaan ding uha, sepna bawlna khempeuh ah Pasian’ hoihna lim kilang sak ding hi. CT, laimai 57.\nSangsiate’ Neih Ding Siamnate\nNa sang uah siapi a sem dingin mi-thahatte teel un. Mite a hilh-pilna ah lim taka a sep zawhna dingin tha tang a hat mi, sang naupangte hi-sinsina, siangtho-a, hanciama a om theihna ding uh a pantah thei ding mi hi ding. Na sep ding khempeuh lim takin sem in. Nasepna pen thugen-siamte, laibu-zuak-siamte leh thu hilh-siamte suak thei pah ding uh hi. Nasem khempeuh in pilna-sang neih kul hi cih, ngaihsutna ih neih ding lo hi. CT, laimai 213,213.\nSangsia ding te teelna ah thuhilhsia ding te teelna zah mahin a thupi a hih lam phawkin, ngaihsut kholh mahmah ding kisam hi. Zia-leh-tong a thei thei mipilte in a teel ding uh kisam hi. Khangnote’ lungsim puah pha-a a hilh thei, ih pawlpi sangte-a siate in a sep ding uha a phamawh, nasep tuamtuam te hoih taka a sem zo ding talent nei mahmah te nai lo a khangno lai siate’ khut sungah na tate uh koih kei un. Amaute’ hanciamna in buiana piang sak zaw ding hi. CT, laimai 174,175.\nPasian ita, Pasian’ tungah a khialh ding lau a hih lam sittelna leh zia-etna tawh na theih cian lohpi uh sia khat peuh na cial ding uh hi lo hi. Sangsiate pen Pasian’ hilh a hiha, Khris’ sang ah amaute in ni simin pilna a sin nak uh leh, amaute in Khris’ deihna bangin na hong sem ding uh hi. Amaute in Khris tawh pawl leh gual huai ding uh hi; bang hang hiam cih leh naupang khempeuh leh khangnote khempeuh manpha hi. FE, laimai 260.\nSee also Nakpi-a Pattahna Lauhuai.\nSangsiate pen amau’lai-siamnate sangin amau’ zong satnate leh lungsim puakziate a thupi zaw thama ih ngaihsut ding a hihi. AMaute in huzap maan a neih theihna dingun, amau mahmah hoih takin ki-uk zo dinga, amau’ lungtang pen a sang naupangte a itna uh tawh kidim phitphet ding hi; tua pen a mithek, a kampau leh a gamtatna uah kilang khia ding hi. FE, laimai 19.\nSiate pen Khristian hoih khat bangin gamta den ding hi. A sang naupangte’ tungah lawm lungsim leh sia lungsim nei khawm ding hi. Ih mite khempeuh-sang siate, thuhilhsiate leh pawlpi mite-in Khristian thusiamna lungsim nei uh hi leh, amaute in mite’ lungsim neh zo khin tham ding uha, mi a tam zaw in thumaan kan telin hong sang khin ta ding uh hi. Sia khempeuh in amau’ angsung mangngilh hen la, a sang naupangte zong Pasian’ neihsa mah a hih lam phawkin, amaute’ lungsim leh zia-leh-tong tungah amau’ huzap tawh kisai-in thusitna thuak ding a hih lam uh thei-in, a khantoh a mainawt ding uh deih sakna taktak nei le-uh, ih sangte ah vantung mite hong khawl den nuam ding uh hi. CT, laimai 93,94.\nIh pawlpi sangte in gamtat hoih mahmah a nei siate kiphamawh hi; a muanhuai mite, upna ah a kho te, navakna leh lungduaina a nei te, Pasian tawh a ton khawm te leh a sia ding lamsang khempeuh a pelh te kipha mawh hi.\nKiphasaka ki-itna a nei lo mite, khangnote’ sia dinga koih ding pen gitlohna a hihi. Zia-leh-tong a nawh khan mahmah khangnote’a dingin hih bang siate in siatna lianpi piang sak ding hi. Siate in Pasian’ thu a man kei uha, a khut nuai uha om naupangte itna a neih kei uh leh; amau a lungdam sak te pakta tuama, a pahtak loh te uh leh a meidawi leh a ommawh khawng te a don kei uh leh amaute sia dingin cial ding hi lo hi; amau’ nasepna hangin Khris’a ding mi kitaan zaw ding hi.\nSangsia ih kisam hi; a diakdiakin naupangte’a ding a hi hithiat, a migi, itna leh thuak zawhna a kisam phadiakte’ tungah itna leh thuakzawhna a nei siate ih kisam hi. CT, laimai 175,176.\nSiate in thungetna a kisap lam a phawk kei uha, Pasian’ mai ah a lungsim uh a niam khiat kei uh leh, amaute in pil sinna-I deihna bulpi sia sak ding uh hi. CT, laimai 213.\nSiate’ thatang zong thupi a hih lam gengen kul lo hi; bang hang hiam cih leh a ci dam semsem leh a nasep zong zo zawsem ding hi Thatang hatna in zawng khalna leh natna khawng a thuak ciangin lungsim zong siangtho lo-in hat zo lo hi. Lungtang pen lungsim in gim sak hi; thatang a hat kei leh lungsim hatna zong kiama, a sang zaw ngaihsutnate leh ngimnate zong kisia a hih manin, tua bang siate in a maan leh a maan lo khen tel thei lo zawsem uh hi. Dammawhna hanga gimna ih thuak ciangin, lungduai ding a hi-a maitai ding a hi zongin, cihtak ding a hi a thutan ding a hi zongin hong thu baih nawn lo hi. CT, laimai 177.\nKha Siangtho Guah Nunung\nPrev post MSL 5: မာနထောင်လွှားခြင်းမှနှိမ့်ချင်းသို့\nNext post Nuntak Nasepte Hilh Ding Thupi


url: =North Korea pa luanghawm hangin Hospital Kuala Lumpur ah Security khauhsemsem ~ ZD :: ZOMI DAILY\nMalaysia, Kuala Lumpur Airport sungah akisuamlum North Korean Kim Jong Nam ii luanghawm pen GHKL (General Hospital Kuala Lumpur) ah kikemlai ahih manin, zato geiteng ah Security khauhsak semsem hi ci’n theStar in genkhia hi. Kim Jong Nam ii luanghawm pen North Korea te’n ngetna nei uh a, ahi zongin Malaysia kumpi te’n a innkuanpih khatpeuh hongpai keileh aluanghawm piakhia theiloding ci uhhi.\nTua ahih manin asipa Kim Jong Nam ii tapa Kim Han-sol pen apa ii luanghawm alading in Malaysia hongpaiding ci’n kigen hi. General Hospital Kuala Lumpur ii misi koihna Mortuary geiteng ahzong Special Task Force On Organised Crime (Stafoc) te’n thautawisa in limcin mahmah uhhi. Dang Wangi OCPD Asst Comm Mohd Sukri Kaman zong misi kikoihna geiteng ah kilehzel kici hi.\nAhi zongin asipa ii atapa Kim Han-sol pen tudong Malaysia ah kimu khanailo hi. Hih Kim Han-sol pen Kim Jong Nam ii tapa upapen hi a, kum 21 bek hipan in UK gamah sangkah in om kici hi. Apa aki suamlupma in amah ki suamlupsawm cihthu za ngei ahih manin laumahmah hi. Tua kawmkal ah Malaysia Airport sungpanin apa ki suamlum takpimawk ahih manin, apa sihkhitzawh amahzong aki suamlupding patau semsem cihi.\nAmah asuamlupsawm penzong midang hilo a, tulaitak North Korea makaipi asem apaneu Kim Jong Un kici hi. Apa zong apaneu ii thahsakding mahin kigen hi.\nKim Jong Nam pen Switzerland gam aom University khatah sangkah in akhangkhia hi a, pilna zong sangpi neihtuak hi. Computer lamsang ah kivakna hauhtuak mahmah hi. Atapa zong UK ah sangkah hi a, amau innkuan pen North Korea gamsung ah tam omlozaw uhhi.\nRelated: Kim Jong Nam kithahna hangin Malaysia gamsung Security khauhsak mahmah ~ ZD\nTua ahih manin Kim Han-sol ii apa sanggampa leh ama paneu ahi North Korean Leader Kim Jong Un in asiansuahsawm kici hi.\nKim Jong Nam kithahna hangin Malaysia gamsung ah mi 4 kimankhin hi. ZD Sawltak #zomidaily\nPrevious: Australia, Melbourne ah vanleng khat Shopping Mall tungah kia, mi 5 si ~ ZD\nNext: Kawlgamsung meileng puahnading Germany pan US$5.3 million leitawisawm ~ ZD\nMalaysia kumpi in Refugee naupang te kumpi sangah kahsak loding


url: =Dimno’ Nu laikhak – 18 :: ZOMI DAILY\nposted on 22 May 2015 at 10:41 am Lomkholna: Article, Paukhankap, TuunlehZua\nHaksatna tampi tak leh nat leh sat tampi tak te kawmkal panin kum 2012 hong zawh pih in kum 2013 sung ah hong kalsuan tohpih ih biak Pasian hoih sa ing, Dimno’ nu! Topa ei innsung baangkua ah hoih sa diak lai ing!\nDimno’ nu aw, kum hong paipai in ni leh kha te hong beibei hi. Mi pawlkhat te a ngei mah bangbang in, ahi zongin pawlkhat te leuleu a nuntakna uh thaksuah sak in ki lamthak uhi. Eizong tua aki lamthak te lak ah kihel zo leng lunggulh mahmah ingh.\nTukum in Pasian kiangah ki-ap na kanei a, “ Pa Pasian aw, tu 2013 kum sung peuhmah a hoih lo zuu leh beer ka sawk nawn loh na dingin ka pumpi hong kem in, hong makaih in” ci-in ka ki-ap hi. Pasian in lunggulh nawn loh na lungsim hongpia ding ahih manin ka lungmuang mahmah hi. Nong theih sa mah bangin tuni ciangciang a hoih lo-a ih theih kunza, sahdah, khainii te ih kiteen mapek pan a ka zat loh sa hi ven. Ahi zongin zuu leh beer pen innlam ah kasuk loh hangin khualzin in migam milei katun ciang’khat veivei gualnop na’ng ci-in lawm leh gual te tawh dawn thei zel hi’ng. Ahi zongin tu in tua zuu leh beer dawn nawn loh dingin khentat khin ta ingh. Kei ut thu in ka zozo kei zongin Pasian in hong zawh pih ding cih thei ka hih manin ka lungdam khin hi.\nDimno’ nu aw, nang zong Pasal thak khat hong nei hi ta cei! Nidang in na Pasal in zuu leh beer te dawn thei a, ahi zongin tu a na Pasal thak in zuu leh beer te dawn nawn lo, zangh nawn lo hi. Nang’ na lungdam lo maw! Kei ka lungdam lua! Lungdam na thu Pasian kiangah ko khawm ni ei! Hih bang lungsim hong guan pen kua mah dang hih tuan kei, Pasian mah hi. Dimno leh Thangpi te kiangah na gen in la, “Tu 2013 kum a kipan in nidang a na Pa uh ahi lo Pa thak khat nei ta uh teh!” ci-in na gen in. “Banghang maw, Nu?” ci-in hong dot leh, “ Nidang a na Pa un zuu leh beer dawndawn a, ahi zong tun tua ahoih lo zuu leh beer te na Pa’n dawn nawn lo hi! Tu’n Pa thak nei ta uh teh” ci-in pelh lo-in na\ngen in maw.\nKen zong tu 2013 kum aki panin Lawmnu thak khat deih sing e maw, Dimno’ nu! Na muam theih zel khainii leh nateep thei zel zaate’ kei ading leh ih tano te adingin tu 2013 kum a kipan in paisan in hong nusia ta ve! Tua hi leh Thangpi te unau in Pathak leh nang adingin Pasal thak nong neih mah bang un, kei ading leh tano te adingin zong Lawmnu thak leh Nuthak a hong nei hi ding hi ve ung!\n‘Tua ni ciang’ bangzah tak in a nuam zen ta maw, Dimno’ nu!\nHong it mahmah,\nNa U ( Dimno’ Pa )\nPrevious: Malaysia Tunnu No.1\nNext: Nunnuam Vangkhua ~ Hau Thang


url: =Leitung Ci na hi uh hi. (Mt 6:5) ~ Fr. Khuppi :: ZOMI DAILY\nposted on 6 December 2014 at 11:46 am Lomkholna: Article, Biakna, RaphelKhuppi\nEi leitung mihingte pen Pasian in ama lim le meel suun in, hong bawl ahih mah bangin, ih manhphat zia pen bangmah tawh kiteh thei lo hi. Eite manphat zia ih tel theihna dingin Topa Jesu in, Note leitung Ci nahi uhhi hong cihi. Tua ahih manin Ci in bang zahtak in man nei hiam cih thu thawh kisai tawm khat kong kuppih nuam hi.\nEi zomite’n paunak ki nei in i neu pekpan kipan in i Sang kahna ah “C : Ci omlo sa lim lo” ci hi hang. Sa icih pen Mehlim penpen khat a hih tei hang, Ci pakei leh a limna mal khat zong omlo hi. Tua ahih manin, ci lo in meh kibawl theilo a, meh omloh in an kine theilo hi. Tua hi-a Ci pen mihingte nuntak na dingin a thupi mahmah ahihi. Hih pen ih muh theih pak ih gen hi a, ih theih khak loh tampi tak om lai hi.\nCi pen Topa Jesu pianma, BC 2200 lai pek pan kipan in a manpha mahmah suangmanpha zah phial in kingaih sun hi. Tua ahih manin Sengam Kumpipa Hsia Yu in ci tawh kisai in siah (Tax) piak dingin na vaihawm hi. Tuamah bangin Tibetgam ah zong Kumpi Grand Khan ii Lim pen Citangh tawh bawl uh a, dangkatang in zong zang uhhi ci-in Marco Polo in na ciaptehna hi. Tua dangkatang te pen tuni ciang dongin Ethiopia gam Danakil zangkuam ah kizong laihi kici hi.\nTua bektham loin nidang sila ki zuak hun lai in zong, Greek minam te’n sila khat a leiuh teh Ci tawh na kilei uh a, Ci tawh mihing manh natan uhhi. Tua banah, Roma minamte khasum akipiak uh ciangin “Salarium” ci in (Salary acih na) Ci naki pia uh hihtuak hi. Tuma Kum zalom 12 hun lai in zong Sahara Sehnelgam lutna kong pi leh mipil misiamte tual tatna ahi,Timbuktu aki cihna munah Sumbawlte in Ci pen a manpha mahmah Laibu leh Ngunte taangin na zangh uh hi.\nHihzahtak in aki thupi zat mahmah Ci pen vankham bang phial in kingaih sun ahih manin, 1785 kum in Englandgam ah kumsim kumsim in Ci tawh akiman mi 10,000 bang omden hi ci-in Dundonald in na nagen hi. Tua mah bang in 1930 kum in zong India gam ah gamkeek mikang te’n Ci man khangsak bek thamlo in Cikhun(tax) dongsak ahih manin Mahatma Gandhi makaihna tawh tai 200 val a gamla Ci apianna Arabean tuipi kiang dong Ci pua dingin khetawh na pai uh hi.\nAhihleh sanggam te aw, Topa Jesu hong paima pek nangawn in hihzahtak in mannei in kithupisak a, mihing taang nangawn in akizang Ci pen, Topa Jesu zong nak theih mahmah ahih manin ama nungzui Christiante zong tua Ci mah bangin amanpha ih suah deihna tawh; “Note Leitung Ci nahi uh hi,” ci-in Mate gelh Lungdamna LST sungah kician takin hong hilh ahihi.\nAhizongin tua Topa Jesu in agen behna ah, tua Ci pen a alna bei leh bangmah kimanna nei nawnlo in, lamlak ah kipai dinga mihing te khenuai ah kisikcil ding hi, na cihi. Ci amanphatna ahang in a Alna hang hi a, tua Alna in Limna piangsak in, tua pen Pasian in atuam vilvel in Ci tungbek ah apiak manphatna khat ahihi. Tuamah bangin, Mihingte ii manphatna zong ei mihingte bek tungah atuam vilvel in Pasian in hongpiak manphatna hi-a, ganhing dang tuamtuam te’n tua manphatna ngah khalo uh hi.\nTua ahih manin, lawm le gualte aw, ih manh neihna, ih manhphatna, ih thupiitna, ih vaangneihna te mangngilh kei ni. Nang na manphat mah bangin kei zong mi manpha ka hihi. Nu le pate amanphat mah bangin tate zong manpha hi. Uham te amanh phat mah bangin Naupangte zong manpha hi. Puteek piteek te amanphat mah bangin Nau ngek suak tuung le nute gil sungah leitung muhding ngaka aom lai naungekno te zong manpha hi.\nLeitungah mipil misiamte ih zahtak mah bangin, mihai mimawlte zong nawlkhin tuan ding hilo a, mihau miliante thupi sakin vaang ihpiak mah bangin, mizawng daipamte zong paampaih tuan ding ahi kei hi. Banghanghiam cih leh mihaupa zat Ci zong Ci mah hi-a, mizawngpa zat Ci zongh Ci mah ahihi. Dimci (Dimpite khuataw a piang) zong Ci mah hi-a, Iodine ci zong Ci mah ahihi.\nTua hi-a, Ci banga amanpha mihingte pen Topa Jesu in mong neilo itna tawh hongit in, manh kiciangtan zolo a Sisan Manpha tawh hong lei lailai ahih manin, Nang le Kei sang amanpha zaw leitungah kua om nawn ding hiam? “Note Leitung Ci na hi uhhi” (Mt 6 : 5)\n# Iodine pen kizangh pha diak se ahih teh, thupha ngah beh ih citam maw? Fr. Khuppi\nPrevious: Catharina Nu Ning Khan Vung vai theihsakna leh thunget cialna\nNext: Nungak Siangtho le Pasian Tuuno ~ Rev. Gin Khen Mang\nThuthak Tomkimcing 16 Sep 2014


url: =Pasian in bang mu nuam hiam? :: ZOMI DAILY\nposted on 18 April 2015 at 11:04 am Lomkholna: Article, Biakna\nPasian in leitung mi khempeuh it a, nang leh kei zong hong it hi (John 3:16). Nang pen A ta hong suaksak nuam hi. Pasian’ ta I suah nadingin I sungah Jesu Khris a om ding kisam hi. Pasian in hong et ciangin a sungah Jesu a om hiam cih hong en hi.\nA taktakin Pasian in hong et ciangin nang hong en hilo in na sunga Jesu a en hizaw hi. Na sungah Jesu a muh kei leh, nang leh nag nungta na kisak hangin Pasian in a nungta in hong mulo a, Dawimangpa’ ta bangin hong mu h (John 8:44).\nPasian’ ta suak nailopi in bang zahin Pasian ading semin bangzah in thupha na bawl zongin dawimangpa’ ta in na sem a, thupha bawl hi, cih in hong mu ahih manin A thu ciaptehna laibu sungah kiciamteh kha lo ho.\nMi khat a lungtang khempeuh tawh Jesu Khris tungah ki-ap in Kha Siangtho lamlahna a ngah khit ciangin na a sep\nleh Pasian in sang pan hi. Ci leh sa tawh I ngaihsuttawm tawh I septen Pasian lungkimsak zolo hi. Ci leh sa sungah a omten Pasian lungdamsak zolo hi (Rom 8:8).\nPasian in nag tungah hong muh nop pen, a sungah Jesu a om hiam? Jesu’ sisan a tungah a bang hiam? A sep a bawlte Jesu’ Kha Siangtho lamlahna tawh a sep hiam? cihte hong mu nuam hi. Awging, Jan 2015\nPrevious: Zomi Nam Picinna Ding Tualsuak Lai Sinna Hon Pawi\nNext: Ka Ta Aw


url: =Malaysia tuitung ah akilam khuaneu khat meikanggawp in mi 1500 te’n innneilo in cimawh :: ZOMI DAILY\nposted on 1 July 2017 at 11:45 pm Lomkholna: Malaysia, News, Sawltak, World\nMalaysia, Tawau District sungah tuni nasiatak in meikanggawp ahih manin khuasungmi 1500 bang innneilo “homeless” suaklian cih NST pan kiza hi. Tawau, Kampung Hidayat sungah tuni sunlampawl in mei akanggawp ahihi.\nDistrict Fire and Rescue Department te genkhiatna ah sun 3:11pm hunpawl in cimawh huhngetna Distress Call hongkisam cihi. Tuaciang in meiphelhding in Fire Engines akigawm in 5 leh Firefighters mi 30 ki kuankhiasak cihi.\nFirefighter te meikat kipatzawh Minute 15 khitciang tung uh a, ahi zongin inn 100 valbang mei kangtumkhin cihi. Hih meikatna khuapen tuitung ah akilam khuaneu khat hi a, tuitung ah aom khua ahih zenzen hangin, meikat taktak ciangin tuitawh kiphelh zolo in thuaklah mahmah uhhi.\nVideo: More than 1,500 left homeless in Tawau water village blaze\nFirefighters te genkhiatna ah hih khuapen tuitung ah khatlekhat naicikcik in akilam hi a, Water Pressure zong hatzolo ahih manin meiphelhpen hamsa mahmah ci uhhi.\nNitaklam 5:11pm hunpawl ciangin ageinai aom bualtui panin Firefighter te’n tui hupthei uh a, tuaciang in meikat akilawh nawnloh nadingin Control zosam uhhi.\nRelated: Malaysia, Shah Alam aom Condo inndawl 10 na panin numei khat kia in si\nAhi zongin inn akigawm in 200 bang kanggawp in ki siagawp hi. Tuaban ah asi aliam pen hoihtak ki kankhiathei pahlo ahih manin, bangmah genciantheih omnailo ci uhhi. Fire Department panin athu ala kancianlaiding uh a, pulakna neikikding uh cihi. Sawltak #zomidaily\nPrevious: US President leh Asian Leaders, Europe Leaders te ki muhkhopna omding\nNext: Malaysia, Johor State sungah Operasi lutin, gamdangmi 315 kiman


url: =Arakan lungtup leh ULA/AA :: ZOMI DAILY\nArakan lungtup leh ULA/AA\nposted on 17 May 2021 at 1:17 pm Lomkholna: Myanmar, News, Politics\nArakan Army (AA) I CIH – AA cih pen tunai hong thang vangvang min khat hi. A pakta mahmah mi a tam bangin a mudah mahmah zong mi tawm lo hi. A phatphat a tam bangin a gensiasia zong tampi om hi. Bangbang hi leh a minthang vangvang AA hong suak hi.\n1947 kum pan kipanin Rakhine gamah hiamtawi a Kawl kumpi langpanna pen min tuamtuam pua in kipan khin ta uh hi. Pawlkhat bei vingveng a, pawlkhat thanemcip hi. A tawpna ah hong minthang AA pen tu-in amah leh amah in hong ding khia to zo ta a, mi tampi in thei ta uh hi.\n2009 kum April 10 ni-in KIO/KIA phualpi Laiza khuapi pan hong kipan Arakan Army pen Pu Htun Myat Naing leh Dr. Nyo Htun Aung te in mi 30 a phalo khangno gam it mahmahte tawh hong pankhia uh hi. Mihing tha om lo, sep zawh zong nei nai lo ahih manin kuaman thei lo hi. Amau teng hanciamna tawh 2015 ciangin AA pen Arakan mite sungah min hong ngah mahmah ta hi. Arakan mipite thapiakna ngah mahmah a, mihing ngiat zong AA sungah kibehlap ziahziah uh hi.\nTua mah bangin galvan zong Arakan gam sungah 2015 panin nawn nawn ta uh hi. Tua hangin Kawlgalkapte tawh zong kikap kiaukiau ta uh hi. Galvai bek hi loin gamvai a van dingin United League for Arakan ci-in 2015 kum mahin phuankhia uh a, manawt mahmah uh hi.\n2017 kum ciangin Arakan mi Galkap training zo sitset mi 5000 bang pha ta uh hi. Kachin gam lamah training kawm galdo kawmin a om laitakun Arakan gam sung mahmah ah Galkap leh galvan tampi tun khin ta uh hi. 2018 bei kuan ciangin India leh Bangladesh gamgi zul teng leh Paletwa huam sungah AA galkapte 4000 bang om uh hi, cih thu thang hiauhiau ta hi. 2019 leh 2020 sungin Kawlgalkapte tawh nakpi in kikapna hong piang hi. Paletwa gam panin Arakan gam leilu lam dongah kikapna kizom suak hi.\nKawl galkapte in zong nah-pah-khah, dah-sah-kah, sah-kah-sah 3, vekpi gawm tatma 5 bang kigawmin AA te sukbei ding kipan uh hi. Leilam bek hi loin van lam tawh zong nakpi in do uh hi. Tua bek tawh hi loin tui galkapte tawh zong a thaneih zahin do ngekngek hi. Tawm vei sungin beisak ding, a cih uh leh AA lam pen bei dek lo bek hi loin kibehlap zawsop, thahat zawsop hi.\nAA leh Kawlgalkapte kidona ah mi bangzah si, cih kuamah in teltakin a gen loh uh hangin Galkap a tul a sim si dingin ki-ummawh hi. Kum 2 kim kidona sungah civil mi 300 val in sihlawh uh a, a liam 700 bang pha hi. Khua tampi in beilawh hi. Inn tul tampi kihal tum hi. Galtai bekbek tul zanih pha to hi. AA tawh kipawl hi, ci-in a ummawhte uh Terrorist – ngongtat, ci-in mi 500 bang in mat leh hen thuak uh hi.\nHih kidona tungtawnin Arakan Army in khua tampi ama khut sungah koih thei zawsop bilbel uh hi. 2019 panin Arakan People’s Authority, ci-in amau leh amau ki-ukna gam leitang neih hong kipan uh hi. Galkidona nasia semsem ahih manin 2020 kum March sungin NLD kumpi in AA te pen mingongtat – Terrorist, ci-in ciamteh a, AA tawh a kido Kawlgalkap uliante pahtawina pia ziahziah hi.\n2020 kum November kiteelpi khit ciangin Japan gam Nippon Foundation Chairman Mr Sasakawa palai sepna tawh AA leh Kawlgalkapte kiho lemin galkikapna khawl bawl ding, ci-in thukimna khat hong nei thei uh hi. Hih pen Rakhine gamah kiteelna a om theihna ding deihnapi himah leh a sungtawng ah ngimna dang om leh kilawm hi. Tua sungtawng thu pen Kawlgalkapte in galdo nawn loin gam sung tengah ukna buluah theihna ding khuadakdak cihna hi. AA te adingin zong kum 2 kidona khit ciangin amau gam teng amau khut ah koih zawh ding ngimna nei uh hi. “Huihpi nung kawmkal ah Arakan lungtup adingin sem khawm ni…” ci-in hanciam uh hi. Tua mah bangin tu-in AA te in amau gam sungah lung muan huai takin a khe uh nga thei ta, gamtang thei ta uh ahi hi.\nKum 2 sung galkidona ah AA te thahatna khat in a kician mahmah AA lungtup aneihna uh leh Arakan mipite thapiakna a ngahna uh ahi hi. Arakan gam sungah uniform silhin galvan hoihnono tawh hi bang a a pang zo minam Galkap a om mawk pen Arakan mipite adingin zong lawp huai mahmah leh thangah huai mahmah takpi hi.\nULA/AA President leh AA Makaipi vaipuak pen General Htun Myat Naing in len a, Bohmu Nyo Htun Aung in ULA General Secretary sem kawmin General Htun Myat Naing zomah galvai zong len hi. Makaipi a bul lamah Bohmukyi Kyaw Han leh Spokesperson dingin U Khaing Tuh Kha cihte in vaipuak len uh hi. Makaipi adang kuamah genkhia khol lo uh a, mipi in zong hih teng khawng bek mah thei pen uh hi.\nULA/AA Galkap Ki-ukzia leh Gamvan Dan\nKaladan gunnak Paletwa gam panin Rakhine State leilu lam Maeyu gun kuam khempeuh – Kaladan kuam khempeuh, Laymyo gun kuam teng, Ann khuapi huam dung teng, Kyaukphyo, Ranbae, Taungkoh khuapi huam tengah kikhen dimdiamin galphual sat uh hi. Tua panin Tanthoy leh Wuah gam tengah zong luah kawikawi uh hi. AA galkapte gamtat nailohna mun pen Mann Aung tuikulh bek om lai suak hi.\nTulaitakin ULA/AA kilamzia pen mipi theihin tangkokhia lo uh ahih manin akimin kithei zo lo hi. Alpha leh Bita cih galphualpi 2 in khen uh a, kuampi 7 – kuampi 9 sung bang huam thei dingin ki-ummawh hi. Galphual kuampi khat pen Galkap mang khat ta in vaipuak la uh hi. Tua nuai ah byu-haa leh Tatmah cih bangin khensuk uh hi. Kuampi khat ah gamvai a sai ding mi 2 ta koih kawikawi uh a, tuate in galvai ahi lo khempeuh vaipuak la uh hi. Khuatual hausate tungah ne-may-hmu om uh a, tuate leh gamvai a len kuampi ukte tawh kizom dimdiam uh hi. Tuni ciangciang kivaipuakzia pen phualpi pan vai khempeuh kilenin kipua uh hi leh kilawm hi.\nGam kivaipuakzia makai dingte pen 2020 galkikap dinkhawl vai thukimna a om khit nungah thusinna tampi kineihpih kawikawi uh, cih kiza hi. Arakan galkap zomah gamvai ahuh dingin palik 5000 bang in thusinna training zo khin ta uh hi, cih kiza hi. Kivaipuakzia, thukhenzia, phiangsiah lakdan cihte kipanpan ta uh a, cidamna lam, pilna lam, sumbawlna lam, leilet zanglo lam leh forest lam… cih bangin department abanbanin nei dingin pan a lak laitak uh ahi hi.\nTu lian laitakin AA Galkap vekpi pen galdote, vaihawm pawl leh palikte tawh kigamin mi 30000 bang pha ding hi, ci-in thukante in gen uh hi. Galvan tawh kisai pen thuzakna kician gen ding om lo hi. AA galkapte pen Rakhine State sung bek hi loin Kachin gam leh Karen gamte ah zong om uh hi, cih kiza hi. Khangno tampitakte pen AA lut nuam mahmah tek uh a, amau training hun ding ngak laitak tek uh hi, ci hi. Galkap mihing tha pen AA adingin patauh huai het lo cihna hi.\nSum Leh Pai Lam Dinmun\nAA in ama Galkap khempeuh uniform hoih tak silhsak zo hi. Nek leh dawn zong limtak pia zo hi. Thau leh a vui a tang zong a kilawm bangin Galkap nautang dongin sik zo ahih manin sum leh pai lam thanem het lo, cih kitel hi. AA tha a pia gamsung gampua amau mipihte kiang pan ngah uh a, tua pen sumnak lian pen khat suak hi. Tua lo sumbawlna lian dang zong nei hamtang lai ding uh hi.\nGalkap Belpawl Vai\nAA kiphuhkhiat nadingin KIA pen a phungpi leh a bulpi hi. 2017 panin Northern Alliance ah kihel uh a, TNLA tawh limtakin kizopna thukpi nei uh hi. Tua banah Wa gam tawh zong bang tan hiam kimaingapna nei uh hi.\nKawl Kumpi/Galkapte Tawh Kizopna\n2015 kumin NCA ah kihel dingin AA lam pan kun mah ta leh Kawl kumpi leh Galkap lam panin phal loin na nial uh hi. Galvan suahkhia dingin Kawl kumpi in thupia zaw hi. 21st Century Panglong Conference kah dingin kithawi mah le uh lem zo lo hi. China kumpi palai sepna tawh The Second 21st Century Panglong Conference ah kah khuan ngah liamliam uh a, Nothern Alliance min tawh palai va kah uh hi. 2018 kum bei kuan NRPC Peace Commission te tawh kimuh ding geelna nei uh a, 2019 kum sungin Northern Alliance min tawh gal kikap khawl bawl dingin kamkupna 6 vei bang nei mah le uh thukimna bangmah ngah khia zo lo uh hi.\n2020 November kha ciangin Nippon makaipipa Mr Sasakawa palai sepna tawh Kawlgalkap leh AA kikal gal kidona dinkhawl dingin thukimna a om khit November 11 ni panin tuni dong kikapna khawl bawl phot uh hi. Kitelsiam ni, cih dinmun tawh kikapna a dinkhawl limliam bek hi a, gamvai thukimna taktak a nei uh hi nai lo hi. Kha 6 sung bang kikap loin a om uh hangin kilemna thu khat vei beek gen khawm nai lo kikum thei nai lo uh hi.\nGalkap ukna buluh khit ciangin Terrorist ciaptehna pan Kawlgalkapte in phiat uh hi. AA te in gam vai lungtup a neihte uh sabuai tungah limtak kikup theihna dingin lampi thak a kipanpan suak hi. Northern Alliance member dangte mah bangin China kumpi tawh kizopna pen hoih hi, cih kimu thei hi. Ahi zongin Rakhine gam omna pen China gamgi naih ah om lo a, nitumna lam tuipi dung teng ah om ahih manin nitumna gamliante in zong AA thahatna pen zawlmit tawh en gige laitak uh, cih theih ahi hi.\nGamvai Leh Galvai\nULA/AA lungtup gamvai pen ‘Rakheihtah’ kici Arakan minam dialkhai zang uh hi. Aniam pen Wah minamte dinmun ciang peuhmah tum gige uh, cih tel takin gen uh hi. ULA/AA pen Arakan minamte adingin mailam a kingaknapi uh suak hi. Ziat lam maw vei lam tawn ding amau khensatna tungah kinga ta ahi hi. Arakan mipite lakah Arakan political party te sangin thunei zaw ta uh hi. Tua ahih manin tulaitak pen Rakhine State sungah kumpi 2 a om suak hi.\nGalvai ci leng Kachin leh Shan gam lam bek hi loin Rakhine State sungah muvanlai bangin leng zialzial thei dinmun ah om ta uh hi. Lamkal lak bek hi loin Kawlgalkapte galphual kipsate khawng luhkhia zo gawp lel ta uh hi. Kachin gam galkidonate ah AA galkapte in zong Kachinte gal huh in dopih uh hi, cih kiza hi. Kawl kumpi/Galkap lam tawh kamkupna ginatak a om kei leh a sawt loin Rakhine State sungah galkidona lianpi hong piang lai kha ding hi. Myanmar gam sung a State dangte tawh kibang loin Arakan mipite leh kipawlnate in tumdang diak piandang diak uh hi.\nTua in Arakan Lungtup mualsuah nadingin amailam uh limcisak mahmah hi. A lunglut huai mahmah mailam nei uh a, Myanmar gambup tangthu ah zong kikhinna lianpi ahih kei leh puahkhapna lianpi khat hong pankhia zo uh suak hi. (Hih thului pen Mg Mg Soe in Kawllai tawh a gelh hi a, Tedim Post tanute in Zolai tawh hong lehkhiat uh ahi hi. Mi thu mi la thei le hang eima mailam ding hong mukholsak tuam ding hi, cih lametna tawh hong kiletkhia ahi hi). Tedim Post\nPrevious: USA, Maryland pan Sgt. Kham Sian Mun (Gualnam, kum 32) in hongnusia\nNext: Pilvanghuai Thu ~ Bob Tuangpi\nZAM Thupuak :: 13 March 2016\nZomi Pupa’ Ngeina ~ Pu Zokhai\nChina, Beijing aom Shopping Mall sungah temtawh mi 1 kidawtlum, adang mi 12 liam\nNgaihsutna thupi mahmah ~ Tdkhen\nZosiam kum 10 cin lungdam kohna pawipi Topa tungah kibawlding\nSanginn dailenbuk “Toilet” sungah CCTV kikoihmawk ahih manin ki lungkimlo\nUS gamsung khualzinna pawlkhat – 32\nZTK-2 ah Manglai hilh dinkhawlna leh ahilh te kiciahkiksakna vai\nNek loh buan lawh ~ Pope Francis leh Zomi Movie vai\nHoih den teh (1 – 20) ~ Tdkhen


url: =USA, Kentucky sanginn khatah thaukikap, sangnaupang 2 si, adang 18 liam :: ZOMI DAILY\nposted on 25 January 2018 at 10:30 am Lomkholna: News, Sawltak, USA, World\nUSA, Kentucky State sung aom Benton City sanginn khatah Tuesday ni in thau kikapna piang cih Fox News pan kiza hi. Tua thau kikap apianna sanginn pen Marshall County High School kici a, sangnaupang khatin thautawi in adang sangnaupang te aphialkapgawp ahihi.\nHih sanginn thaukikapna hangin sangnaupang mi 2 in sihlawh uh a, adangzong mi 18 bang liam hi ci’n Officials te’n genkhia uhhi. Hih thau kikapna hangin sanginn huangsung aom sangnaupang te leh Local Community te patau in lauthawng mahmah uhhi.\nKentucky State Police Commissioner Richard Sanders in nitaklam in News Conference ah agenkhiatna ah thautawipa pen kum 15 aphapan sangnaupang pasalno khat cihi. Tua thautawipa pen kiman in mithahna leh mi thahding in ngimna tawh thu kibawlding cihi.\nTua thautawipa pen akhut kol kibulhsa in palik te’n apaikhiatpih laitakzong Photo ki khahkhia hi.\nKentucky State Police Lt. Michael Webb in sunlam in Press Conference ah agenkhiatna ah tua thautawi pasalno pen Sheriff’s Department te’n sanginn huangsung ah mankhia theipah uhhi. Midangte nuntakna asuplawh, abeibehma in kimanpahthei ahih manin lungdamhang ci’n genkhia hi.\nHih sangnaupangpa pen kum 15 bek phapan ahih manin, naupang “Juvenile” bangin thu kibawlding maw, ulian “Adult” bangin thu kibawlding maw cihpen Officials te’n khentat nailo uh cihi.\nThunei Authorities te’n agenkhiatna ah hih sangnaupangpa pen sanginn sungah Handgun thautawisa in alut hi a, zingsanglam 8am hunpawl in thautawh sangnaupang te kap akipan cihi.\nVideo: Kentucky school shooting leaves 2 students dead, 18 others injured, officials say\nAsi mi 2 tepen sangnaupang hi a, aliam mi 18 tezong sangnaupang vivemah hiding hi ci’n Kentucky Gov. Matt Bevin in genkhia hi.\nAsi sangnaupang mi 2 tepen kum 15 aphakhin Bailey Nicole Holt kici numeino khatleh kum 15 mah aphakhin ahi Preston Ryan Cope kici pasalno khat ahihi. Numeino pen sanginn huangsung aphual mahah sipah a, pasalno pen zato kipuak himahleh zato ah asi veve ahihi.\nMore: USA, Maryland ah thau kikapna piang, mi 5 kikapkha in 3 sikhin\nAliam mi 18 te lakah mi 15 pen thautawh akikapkha in aliam hi a, adang tepen thaukikapna panin ataikhiatna panin aliam uh ahihi. Sawltak #zomidaily\nPrevious: Malaysia, Klang Valley sungteng ah guahtui tamlua in tui kicing zihziah\nNext: AirAsia vanleng sungah nasemkhat vandawn ah alenlaitak vanleng sungah si


url: =Muh ciil Melbourne – 2 ~ Hau Za Cin :: ZOMI DAILY\nposted on 27 September 2015 at 8:29 am Lomkholna: Article, Hauzacin\nMuh ciil Melbourne – 2\nKa van tenguh duappi kitolh diahdiah na mun, Belt No.7 ah na kitolh diaidiai a, likkhia in taalkaih kawma vanlengtual ka pusuah lian uh leh a pua lam huihkhi siang in hong sem hiauhiau a, ka mai san mipi lak pan, “U Cin” cih aw khat kaza a, ka khuadak toh leh mi honpi lak ah Pu Sawm Thang na ding zeza a, a khut hong van in kei zong ka khut ka lamto a, kei hong dawn dingte tawh a kimu ka hipah uh hi. Ama iPhone 5 thak liklek mek ziauziau in kongvang dang khat lamah ka pusuah khak uh leh ci-a hong ngak David sama, “Hih lamah hong pusuakzaw uh ei,” a cih khit ciang khut kilen in, “Dam maw” “Dam” ciin Zomi sanggam putu te kum sawtpi kimu nawnlo lungdam maitai in ka kivaidawn uh hi.\nKa van teng uh amau hong kaihsak in a car omna lam uh ka zuan phei pah uh a, mipi lak ah hong dawnte nih bel kidawk ngangnang lel uh ahih manin mipi kawm zong ka phusuak pahlel uh hi! Vanlengtual pua lam ah bel Bus, Taxi, car tuamtuam na tam mahmah a, lampi a pai masa ding ka kinolh kawmkawm uh hi. Gamdangah lampi pai masa ding na ‘kituh’ seselo uh in na ‘kinolh’ zaw mawk uh hi! Pu Sawm Thang car koihna mun ka tun mateng uh temperature 17 pawl ahih manin Australia huihvot siangtho sitset in hong mut hiauhiau a, zan thapai ihmu mello himah le ung kihalh, kihak sitset lel hi. A car koihna mun (parking lot) lah golpi na hi a, car tampi na kigual zihziah in vaikuan vaiciah na kileh naunau uh a, nopci mahmah hi. Toyota Car a vom kiukiau, a puam kiukiau khat ka tuak uh ciang, “Hih i tuanna ding hi ei” hong ci uh a, “Aw, car hoih na nei veleh” ciin lungdamna lianpi tawh a gei ah tourist taktakte bangin ‘photo for remembrance’ ciin maan ka kila ziahziah uh a, vot pian ahih manin car sungah ka lut pah uh hi.\nTai vingveng in Tallamarine Airport pan Ringwood East dong nai khat bang ka bei uh hi. Ka upmawh danin vanlengtual leh Pu Sawm Thang te inn pen 30 Km khawng pha ding hi. Free way ah kitai ahih manin tawldam mahmah a, lamdung khempeuh ah singkung kisuan in, mi inn omna lamgei naih deuh tengah mawtaw ging zakloh nadingin leisek ciangin kiumcip a, lamkawi dingte ah lei kidawh pahpah in lam pheisak mahmah uh hi. Zogam zong lamkawi khempeuh mailam ah lei dawh pahpah leng lamtom tuam ding hi cih khawng hong ngaihsunsak hi. Nipini zingsang ahih manin khuasung ah mi vak muh ding tamlo a, lampam tuak ah singkung hing dipdepte bek kimu pheiphei hi. A lampi lah gol in a zingzing in om ahih manin USA a Ft. Lauderdale leh Palm Beach kikal mawtaw tawh a kitai mah tawh kibang ka sa mai hi.\nLamdung singkung po zihziah, vasa ham ziahziah, inn khat leh khat kikal kihal mahmah tase leh Kangaroo tawn hialhial khawng kimu tuan hetlo hi. Amau tawh kimuh nadingin amau omna mualdawn lam ah pai kul ding ci uh hi… tua bel pai ding e maw!! Zogam hoihna mu dingin zong lamgei lamdung teng bek ah kileh hun cih omlo pi, a mual a guam kah a, a sang a niam et a kul hiven, mate?\nAustralia gam hoihna te muhnuam sa, iplah ngiungiau, eng pian a ka khuadakdak laitak un ka mawtaw uh veilam ah hong kawi ngaingai a, inn hoih nono na kigual suk dimdem in, a thumna ah mawtaw hong khawl hi. “Hih lai ka inn uh hi ei” hong cih khit ciangin Pu Sawm Thang leh David in ka vante uh hong lakkhiatsak uh a, cidam in Melbourne ka tunna ding taktak uh a tung ka hita uh hi cih ngaihsun in lungdamna hong lian mahmah a, ngaihsutna a vak dandan hi. “Topa laptoh Zomite” cih la bang ka phawk a, mun nuam, gam nuam ah hong tunpih Pasian hi cih ka phawkkik hi. Lungdamna tawh kidim in inn sung ka tum uh hi.\nAnn nek ding na kilui zihziah a, Canaan gam a gen uh hibang hiding aive maw ciin ka lungdamna hong kibehlap semsem a, innsung van leh nate a kicin mahmahna ka muh semsem ciang “Topa thupha” a cih taktak uh hibanga kicing zihziah na mun hidiak leh kilawm kasa hi. Lungsim lam ah thupha sang i kisak ding kisam bek a, van leh nate en leng bel leitungah hisanga van kicing a nei om tuanlo ding hi. Van leh nate bek in lungdamna leh lungkimna hong pialo a, lungsim ngaihsutna leh thupha piapa tungah lungkimna te ah kinga zaw ahihna ka phawksaan hi. A lungdam mahmah ding, a lungkim mahmah ding namte ihi cih hong theisak hi.\nLungdam koh khit ciangin anne in, ka gil uh vah mahmah a, muk nel sitset in ka om uh hi. Ahi zongin tutkhawl manlo in Zomi Christian Fellowship ah thugenna hun khat nei dingin hong deihsakna uh tang ka hih manin Australia Bawngpi nawitui hai khat ka dawn khit uh ciangin kikhopna ding lam ah mawtaw nuamtak tawh ka kitolh phei diaudiau leuleu uh hi…\nPrevious: Lamka Laizom Zomi te tha piakna leh khohna\nNext: Ka muhpak US Gamthu pawlkhat (8) ~ Awn Za Pau


url: =ZAM Thupuak :: 14 Apr 19 (DHS ulian te tawmvei ciahkik) :: ZOMI DAILY\nZAM Thupuak :: 14 Apr 19 (DHS ulian te tawmvei ciahkik)\nposted on 13 April 2019 at 2:01 pm Lomkholna: Malaysia, News, Refugee, ZAM, Zomi\nNA CONTACT NUMBER TE UH HONG UPDATE UN :: ZAM card tawi member te in ZAM zum ah na phone no. te uh update hong bawl hamtang un. Phone No. kilaih tam ahih manin ih phone No. te update ih bawl ham tang ding kisam hi. A zenzen in UNHCR lam pan vai khat om leh na contact No. aman lopi tawh bangmah hong kisam thei lo ding ahih manin update ih bawlna ding hong zasak ung.\nKAMLET SEM NUAM TE IN SAZIAN HONG PIA UN :: UNHCR leh zum dangte ah Zomi kamlet (Interpreter) ding mikisam zelzel a, a hun zui in ih sap pah theih dingin Zomi sung ah Kamlet (Interpreter) nasep a lunglut te in min sazian nong piak nang uh hong zasak ung.\n2019 ZSM LAIBU TE HONG AP KIK TA UN :: 2019 ZSM laibu te I hawm khiat zawh kha 4 bang hong cingta ahih manin March kha bei ah ih laibu khempeuh Zum ah ih puak kikna dingin ih ki zasak hi. Hong ap kik khin zong tampi mah ki om a, hong ap man nailo zong zong ki om lai ahih manin in a manlangin nong ap kik nang uh zong hong hong zasak ung. Mapang khawm in ih sep khopna te hang in tuni ciang a kalsuan zo ih hihi.\nDHS ULIAN TE TAWM VEI CIAH KIK UH :: Tusung teng adiak in min kitaih tawh a awk te nawhtak in DHS interview kinei a, 13 April 2019 ni pan in tawm vei kikhawl kik phot ding hi. DHS ulian te a gam uh ah va ciah kik phot ding a, a sawtloin amau mun a laih ding te hong pai kik ding uhhi. DHS ulian te a ciah hang in RSC/OPE interview te kizom toto lai ding ahih manin ih phone te hoih tak ih tawi ding kisam mahmah hi. Khat vei phone hong sap ih ki pelhna in ih vai tampi hong zekai sak tuam thei hi.\nZAM ZUM AH HONG HAWH :: Anlangh Khua mi Northern Tedim Baptist Association (NTBA) ah Women Director asem laitak ahi Pr. Niang Lian Ciin leh a pasal Sia Do Lam Pau te in Malaysia hong zin sungin Zomite a it avei na tawh kizui in ZAM zum ah hong hawh in thapiakna leh thupha piakna hong nei ahihmanin kilungdam mahmah hi. Topa’n anuntakna uh hong zang sem sem tahen.\nMIKANG PAU SIN NUAM TE ADING :: Tuhun pen khantoh mahmah hun ahih na tawh kizui in mikang pau leh Computer pen a theih huai leh theih ding a hoih mahmah ahihi. Tua tawh kizui in mikang pau a sin nuam te ading in hih a nuai a mun ah kisin thei ding hi. Tintan hun ding pen kha 3 sung hi ding a, April 21 ni pan kipan ding hi. Kal sim Sunday ni 3:30PM-5:00PM sung hi ding hi. Amun ding pen Methodist College A kicing zaw in a thei nuamte in Sm Htu Lai -0111 766 1375\nUNHCR ZUM PAN PHONE HONG KISAP CIANG :: UNHCR zum pan in phone hong kisap ciangin hong sapna mun (RSD,DSU/RST/RSC/OPE, DHS..etc) dong hamtang inla, bangvai tawh hong sam cih zong dot ding mangngilh kei in. Phone hong kiho ciangin zong hoih takin kiging kawmsa in dawng kik inla, thudot hong neih leh zong na zum vai tawh akipelh loh ding hoih tak ngaihsun kawmsa-in dawngkik hamtangin. Kam khat I dawn khialh na tawh supna tampi piang thei hi. A diakdiak in hong sapna Department I theih kei leh zum I pai ciangin nawn kai na tampi om zelzel hi.\nKIDAWM CIAT NI :: Malaysia om Zomipih a kua ma ciat I omna gam huih nun zia tawh kizui in kidawm ciatni cih hong zasak phapha ung. Kimat kihen hong tam mahmah in, a munmun ah oparasi hong lut pahpah ahih manin vaksuk vaktoh, hawhsuk hawhtohna ah kidawm ni. I om na veng kim veng pam ah zong kidawmsa in om ciat ni. Kiim leh pam a om mite in hong muh khialh loh dingin I om dan I khawl dan te kikem siam kawmsa in om ciat ni. Vai thupi mahmah lobuang zong vakvak kei zaw leng hoih zaw ding hi. Grab tawh na vak leh zong na tuan ding motor hawl te hoih tak telsiam lecin nang a ding hoih pen ding hi. A diadiak in mitam na munte ah tam vak kei leng ei ading hoih pen zaw ding hi. A zenzen in kimat kihen na khat natuak leh ZAM zum ah hong zasak pah in. Contact – Sia Tuangpu 016 254 4093 – ZAM hotline 016 293 9027\nZATO LAM TAWH KISAI :Zato lam tawh kisaiin vai khat peuh na neih leh Contact :Sia Mungpi 018 3122 957\nZSM PANPIH NA HONG PIA TENG\nZSM adingin mimal, Pawlpi leh Khua tek pan in zong panpihna ih nget zel mah bangin kum simin zong hong kipia den a, tukum adingin zong ZSM panpihna hong ki piapia tahi. Hih bangin ih pankhopna hang mah tawh tuni ciang ZSM a kiding zo hi a, nang leh kei mapan hang bek ahihi.\n1. MLPP pawlpi RM300\n2. MBF Pawlpi RM300\n3. Zomi Innkuan Rawang RM300\n4. Saizang khua kipawlna RM200\n5. Zomi Ebenezer Malaysia RM1000\n6. Mualpi Innkuan Malaysia RM200\n7. Malaysia Tedim Suangpi innkuan RM200\n8. Phaiza Innkuan RM200\n9. HCCF pawlpi RM200\n10. MZCC pawlpi RM1000\n11. ZCF-Bethany Pawlpi RM300\n12. Buanli Khua Kipawlna RM200\n13. Mualbeem Khua Kipawlna RM200\n14. Tuithang Khua Kipawlna RM200\n15. Tuilangh Khua Kipawlna RM200\n16. Zonuamzang Khua Kipawlna RM200\n17. Do Sian Pau (KL Cherry Store) RM100\n18. Zion Christian Church (Songailong) RM150\n19. ZBCM pawlpi RM100\n20. ZCF-Kota Damansara RM300\n21. Laaitui Khua Kipawlna RM200\n22. ZAC pawlpi RM300\n23. Harvest pawlpi RM200\n24. Dal Sian Hung Ministries RM300\n25. Lailo Khua Kipawlna RM300\n26. Cingpikot/Keizang Khua Kipawlna RM200\n27. Malaysia Muizawl Khua Kipawlna RM200\n28. Adonai ZCF pawlpi RM300\n29. Joshua Mung (Tungzang) RM50\n30. Shalom ZCWC Pandan Indah pawlpi RM300\n31. Tungtuang Khua Kipawlna RM200\n32. Pu Gin Kam Lian US$100\n33. Pu Kham Khan Thang US$100\n34. ZCCM RM300\n35. Olive Christian Church RM50\n36. MMC Pawlpi RM100\n37. Teeltui Vontawi Innkuan-Malaysia RM200\n38. Tauleng Khua Kipawlna RM100\n39. Ngalbual Khua Kipawlna RM200\n40. ZCF-Hatamas RM200\n41. Vangteh Khua Kipawlna RM200\nTUKAL SUNG ZATO LAM BUAIPIH TE\n1. Khai Tan Thuam (Saizang) Kelena Jaya Clinic\n2. Niang Lian Lun (Anlangh) Selayang Hospital\n1. Go Hau Mang (Tungzang) Setapak palik zum pan hong suakta\n2. Song Sian Lian (Mualpi) Setapak Palik zum pan hong suakta\n3. Zam Hau Tuang (Tungzang) Sentul Palik zum pan hong suakta\n4. Mungpi (Taakkhawl) Sentul Palik zum pan hong suak ta\n5. Niang Lian Thang (Ngente) MyRC card tawh kiman in ni (10) lockup ah a om khit ciang hong suakta\n6. Zam Suan Kap (Anlangh) Sri Kuching ah Oparasi tawh kiman in Sentul Palik zum pan kihon khia\n7. Dai Sian Muang (Tuimang) Sri Kuching ah Oparasi tawh kiman in Sentul Palik zum pan kihon khia\nKIMAT KIHEN NA TUAK LEH : Zomi te sungah kimat kihenna na tuak zenzen leh hih phone no. te ah na hopih pah in. Nang a dingin a kiging sa in om den ding uh hi. Sia Tuang Pu : 016 254 4093\nNASEP LAM TAWH KISAI : Zomi nasep neilote in nasep tuamtuam om hi. A lunglut leh dot nop aneite in Sia Khuppi— 016 3838 014, 011 3563 2059\n1. Go Suan Khai (Lalta) RM50 2. Lian Khan Mung (Langzang) RM10 Panpihna hongpia khempeuh tungah genzawhloh lungdamna lianpi ZAM pan kong tangko uhhi. Hi danin I pan khopnate hang in tuni dong a kalsuan zo I hihi. Topa’n Zomite adingin mapang zo semsem dingin thupha hongpia tahen.\nPrevious: 80/20 rule or Pareto Principle ~ DK Khup\nNext: Tedim khua Hanmun Thak Vaai\nPenang khuasung ah guahtui tamluatna hangin tuikhanggawp\nSihloh phamawh sih ngamna ~ Suangh Dal\nMalaysia, Penang ah pasal khat thautawh 10 val veibang kikapgawp in silo bilbel\nAlexander tangthu ~ Simon Timothy